HISHAMMUDDIN PARASIT UMNO, AZMIN PEROSAK PH – KEDUA-DUANYA MESTI DIAMBIL TINDAKAN DISIPLIN

Dalam suatu tindakan cepat dan pantas, Lembaga Disiplin UMNO dilaporkan akan menyiasat perbuatan sekumpulan Ahli Parlimen UMNO yang mengadakan perjumpaan sulit dengan Timbalan Presiden PKR, Azmin Ali, malam tadi.
Pengerusi Lembaga Disiplin UMNO, Apandi Ali berkata, siasatan itu dilakukan berikutan pihaknya menerima aduan berhubung pertemuan yang menjadi perbualan ramai itu.
Selepas siasatan, tambah beliau, tindakan sewajarnya akan diputuskan berkenaan dengan perkara tersebut.
Sebagaimana yang ditulis dalam posting sebelum ini, tindakan Ahli-Ahli Parlimen UMNO itu memang suatu kesalahan kerana mereka mengadakan pertemuan sulit dengan pihak musuh tanpa pengetahuan atau memaklumkan kepada parti.
Lebih daripada itu, jika ada perkomplotan yang sedang dirancang melalui pertemuan sulit di kediaman Azmin itu, bererti mereka juga sedang mensabotaj UMNO yang ketika ini telah bekerjasama dengan Pas melalui Muafakat Nasional.
Maka itu, tindakan disiplin, secara logiknya, tidak dapat lagi dielakkan untuk dikenakan kepada Ahli-Ahli Parlimen terbabit, terutama terhadap Hishammuddin Hussein yang dipercayai ketua kepada kumpulan Ahli-Ahli Parlimen terbabit.
Membiarkan mereka terus bebas tanpa tindakan akan lebih membahayakan masa depan UMNO kerana mereka ini bila-bila masa boleh menjual diri kepada pihak musuh demi mengejar kepentingan peribadi serta menjadikan impian BN bersama Muafakat Nasional untuk menjadi kerajaan musnah sama sekali.
Sebagai bekas pemimpin kanan UMNO, perbuatan ini, khususnya oleh Hishammuddin umpama parasit yang mahu memusnahkan masa depan parti sendiri.
Tetapi, bagaimana dengan Azmin yang menganjurkan pertemuan sulit di kediamannya itu?
Walaupun Tun Mahathir sebelum ini mengatakan penggantinya tetap Anwar Ibrahim dan bukan Azmin, tindakan beliau menganjurkan pertemuan sulit dengan Ahli-Ahli Parlimen UMNO di rumahnya itu seolah-olah suatu cubaan untuk menggagalkan peralihan kuasa yang sememangnya merupakan konsensus PH sejak sebelum PRU14 lagi.
Kalau bukan berkomplot, untuk apakah pertemuan itu diadakan?
Bermakna, tindakan Azmin adalah suatu kesalahan disiplin kerana bukan saja mengengkari konsensus PH, malah cuba untuk menggagalkannya.
Sekaligus, Azmin melalui tindakan terbarunya ini terang-terangan mahu memecah-belahkan PH dan menjadikan kedudukan kerajaan tidak lagi diyakini rakyat.
Dalam hal ini, jika Tun Mahathir benar-benar ikhlas mahu memastikan PH terus stabil sebagai gabungan yang menguasai kerajaan serta jujur kepada janji konsensus peralihan kuasa kepada Anwar, beliau mesti tiada halangan untuk sesuatu tindakan diambil terhadap Azmin.
Kalau Tun Mahathir cuba mempertahan, mempengaruhi atau melindungi Azmin, sebagaimana Menteri Hal Ehwal Ekonomi itu dilindungi dalam kes video Haziq, bermakna pada tanggapan ramai, Perdana Menteri mungkin dalang di sebalik semua permainan ini.
Persoalan utama, mengapakah Tun Mahathir membiarkan saja pertemuan itu diadakan dan tidak cuba menasihatkan Azmin agar tidak meneruskan pertemuan tersebut?
Lantaran itu, oleh kerana kesalahan Azmin adalah serius iaitu cuba menggagalkan peralihan kuasa, engkar kepada konsensus, serta bertindak ke arah memecah-belahkan PH, beliau semestinya perlu diambil tindakan disiplin atas perbuatannya itu.
PKR, dalam hal ini, boleh memulakan siasatan dan kemudian mengenakan tindakan disiplin keatas Azmin, sebagaimana UMNO sudah mengesahkan akan menyiasat Hishammuddin.
Kenyataan Anwar bahawa pihaknya akan meminta penjelasan Azmin tidaklah memadai dan seseorang mesti membuat aduan kepada Lembaga Disiplin PKR.
Berdasarkan situasi dan perkembangan terbaru sekarang ini, Hishammuddin dan Azmin, kedua-duanya adalah parasit dan perosak kepada masa depan UMNO dan Muafakat Nasional serta juga kepada PKR dan PH.
Hishammuddin dan Azmin tidak boleh dibiarkan terus berada dalam UMNO dan PKR dan tanpa mereka, kedua-dua parti akan jadi aman serta selamat meneroka pilihan yang dipersetujui demi masa depan masing-masing.
(ShahbudinHusin 19/11/2019)

0

0

votes
Article Rating
Kongsikan artikel ini


WALAU TERKEJUT, TUN M JANGAN LUPA MUHASABAH DIRI

Tun Mahathir Mohamad dilaporkan terkejut dengan kemenangan BN dapat menewaskan PH di Tanjung Piai dengan majoriti lebih 15 ribu undi.
Katanya, beliau memang menjangka PH akan tewas, tetapi tidaklah dengan majoriti yang sebesar itu.
Sehubungan itu, tegasnya, satu post mortem yang terperinci, serius dan jujur di semua peringkat parti akan dilakukan bagi mengenalpasti punca sebenar kekalahan tersebut.
Agaknya, kerana masih terkejut itulah maka sejak dua hari lalu beliau tiada muncul di khalayak ramai atau majlis rasmi dan reaksinya mengulas kekalahan di Tanjung Piai hanya dilakukan melalui kenyataan media saja.
Ini adalah sesuatu yang asing dilakukan oleh Tun Mahathir kerana beliau biasanya akan mengulas keputusan sesuatu pilihanraya secara langsung di depan wartawan serta dirakam melalui kamera.
Dengan tidak muncul di acara rasmi dalam sehari dua ini memberi erti beliau benar-benar terkejut dengan keputusan PRK Tanjung Piai.
Kalau minggu lalu Tun Mahathir secara sinis mengatakan terkejut apabila mendengar Najib Razak terkejut dengan keputusan mahkamah yang mendapatinya perlu membela diri dalam kes SRC International, sekarang beliau sendiri yang nampaknya terkejut.
Barangkali kali ini Najib pula yang akan terkejut dengan terkejutnya Tun Mahathir dengan keputusan PRK Tanjung Piai.
Apa pun, dalam terkejut dengan keputusan di Tanjung Piai itu, Tun Mahathir tidak harus sesekali lupa untuk bermusabah mengenai dirinya.
Ini kerana dalam banyak analisa yang diperkatakan oleh pelbagai pihak, sebahagian besarnya menuding punca kekalahan PH itu adalah berpunca daripada dirinya sendiri.
Ia termasuk kegagalan menunaikan janji, memulihkan ekonomi sehingga orang meniaga masih terasa susah mencari rezeki, peluang pekerjaan terhad, reformasi institusi tiada ketahuan, karenah menteri-menteri lantikannya yang mengecewakan, prestasi kerajaan yang perlahan, konflik peralihan kuasa yang tiada kesudahan dan pelbagai lagi.
Setelah 18 bulan gagal menzahirkan sesuatu yang memuaskan hati rakyat, PRK Tanjung Piai dianggap oleh banyak pihak merupakan referendum terhadap kedudukan beliau sebagai Perdana Menteri.
Maka itu, selain bermusabah, Tun Mahathir kini tiada pilihan lain selain perlu meletakkan hala tuju yang jelas mengenai masa depan negara ini, terutama berhubung kedudukan Anwar Ibrahim sebagai penggantinya.
Dalam semua orang ada kekecewaan dan tafsiran masing-masing mengenai kelemahan kerajaan, tetapi hampir semua rakyat masih tertanya-tanya berhubung tarikh penyerahan jawatan kepada penggantinya yang sudah dipersetujui itu.
Kalau aspek ekonomi, pemulihan negara dan sebagainya tidak upaya dilakukannya, barangkali kerana faktor usia sehingga dilanda ketepuan dalam berfikir dan bertindak, Tun Mahathir seharusnya tidak berlengah lagi menetapkan tarikh peralihan kuasa kepada Anwar.
Hanya dengan meletakkan titik kepastian dan memberi keyakinan kepada rakyat bahawa kepimpinan baru akan mengambil alih teraju negara ini, barulah keyakinan mereka kepada PH dan kerajaan dapat dipulihkan.
Setelah kurang berjaya selama 18 yang lalu dan telah dibuktikan melalui referendum PRK Tanjung Piai, majoriti rakyat sebenarnya tidak sedia lagi Tun Mahathir menjadi Perdana Menteri lebih daripada dua tahun.
Menyegerakan perubahan adalah prasyarat memulihkan keyakinan rakyat yang hampir hilang.
(ShahbudinHusin 18/11/2019)

0

0

votes
Article Rating
Kongsikan artikel ini


JAWATAN PM BUKAN HARTA PERIBADI TUN M, BUANG MASA SAJA UNTUK SESIAPA – SELAIN ANWAR – BERANGAN-ANGAN NAK JADI PM8

Sebelum ini, saya sudah dua tiga kali menulis menyentuh tentang perbezaan antara BN dan PH berhubung perlantikan Perdana Menteri.
Dalam BN, siapa yang menjadi Presiden UMNO, maka dialah yang akan menduduki kerusi Perdana Menteri.
Presiden UMNO yang menjadi Perdana Menteri pula boleh mengatur dan menentukan siapa yang dikehendakinya untuk menjadi penggantinya.
Pelbagai cara boleh dilakukan bagi tujuan itu seperti memberi jawatan kanan dalam kerajaan atau menyokong calon tertentu yang bertanding jawatan Timbalan Presiden UMNO.
Bahkan, ketika tidak lagi menghendaki Timbalan Perdana Menteri dan Timbalan Presiden UMNO untuk menggantikannya, Perdana Menteri, melalui cengkaman kuasa yang dimilikinya dalam kerajaan, turut boleh memecat bakal penggantinya dengan pelbagai hujah serta alasan.
Begitulah besar dan berpusatnya kuasa seorang Perdana Menteri di era BN.
Itu belum dikira lagi kuasa untuk memperkayakan diri sendiri, keluarga, anak-anak dan kroni.
Walaupun berkuasa atas nama BN, tapi penentuan Perdana Menteri ditentukan hanya dalam kelambu UMNO. BN sekadar “rubber stamp” untuk diberi maklum saja.
Tetapi, PH berbeza dengan BN di mana penentuan calon Perdana Menteri dan Timbalan Perdana Menteri akan diputuskan oleh Majlis Presiden yang dianggotai oleh pemimpin-pemimpin kanan parti yang bergabung di bawahnya.
Kedudukan Tun Mahathir Mohamad dan Dr. Wan Azizah Wan Ismail sebagai Perdana Menteri dan Timbalan Perdana Menteri adalah diputuskan oleh Majlis Presiden sebelum PRU14 lagi dan ia disah serta diumumkan secara rasmi dalam Kongres PH yang diadakan pada 7 Januari 2018, empat bulan sebelum PRU14.
Bersekali dengan itu, turut diputuskan ialah kedudukan Anwar Ibrahim sebagai bakal pengganti kepada Tun Mahathir untuk menjadi Perdana Menteri ke-8.
Selagi Majlis Presiden PH tidak membuat apa-apa perubahan atau mengubah keputusan itu, kedudukan Anwar sebagai bakal Perdana Menteri ke-8 adalah kekal dan tidak boleh dibantah.
Bermakna, tanpa mengubah keputusan dan konsensus Majlis Presiden PH itu, bukan saja Tun Mahathir tidak boleh melantik orang lain selain Anwar sebagai penggantinya, malah buang masa saja bagi sesiapa yang lain untuk berangan-angan menjadi Perdana Menteri ke-8.
Lebih daripada itu, ini bermakna dalam era PH berkuasa, penentuan siapa akan menjadi Perdana Menteri adalah ditentukan secara bersama oleh gabungan parti pemerintah itu, bukan lagi oleh siapa yang duduk di kerusi empuk Perdana Menteri.
Ia tidak seperti dalam BN dahulu di mana jawatan Perdana Menteri seolah-olah harta peribadi yang boleh diserah atau dihadiahkan kepada sesiapa yang disukai oleh seseorang yang menjadi Perdana Menteri dan boleh dielakkan atau ditarik balik daripada mereka yang tidak disukai.
Lantaran ini, saya jadi tergelak, mungkin berdasarkan perkembangan politik dalam sehari dua ini, ada yang berkata Tun Mahathir kononnya memang tidak mahu menyerahkan jawatan Perdana Menteri kepada Anwar, tetapi mahu menghadiahkannya kepada Hishammuddin Hussein.
Ternampak daif sangat pandangan sedemikian rupa kerana untuk menyerahkan jawatan Perdana Menteri kepada orang lain dalam PH selain Anwar yang sudah dipersetujui pun, jika tanpa persetujuan Majlis Presiden, tidak mungkin dapat dilakukan oleh Tun Mahathir, apa lagi untuk menyerahkannya kepada pemimpin pembangkang daripada UMNO.
Yang menang pilihanraya adalah PH, jadi mana mungkin tiba-tiba jawatan Perdana Menteri mahu dikembalikan kepada BN.
Lagi pun, jika Tun Mahathir boleh menyerahkan jawatan Perdana Menteri macam dulu-dulu, buat apa diserahkan kepada Hishammuddin yang merupakan sepupu Najib Razak.
Lebih baik diserahkan saja kepada anaknya sendiri, Mukhriz!!
(ShahbudinHusin 20/11/2019)

0

0

votes
Article Rating
Kongsikan artikel ini


TUN, JANGANLAH BERDALIH LAGI TENTANG BILA NAK SERAH KUASA

Pagi tadi, Tun Mahathir Mohamad dilaporkan mengalami pendarahan hidung sehingga sidang medianya terpaksa disingkatkan dan kemudian dikejarkan ke hospital untuk menerima rawatan.
Walaupun beliau dilaporkan stabil dan tiada apa-apa perlu dibimbangi mengenai kedudukan kesihatannya, tetapi dalam usia menjangkau 95 tahun, jangankan berdarah hidung, luka di jari kelingking pun tetap membimbangkan.
Apa lagi bagi mereka yang bergantung nyawa politik kepadanya, laporan pendarahan hidung itu tidak mustahil membuatkan ada yang jantung mereka berdegup dengan lebih kencang dibuatnya.
Bagaimanapun, apabila petang tadi Tun Mahathir boleh hadir merasmikan Multaqa Ulama Asia Tenggara 2019 di sebuah hotel berhampiran KLIA, ramai yang berasa lega.
Maknanya, beliau benar-benar sudah sihat dan tiada apa-apa yang membimbangkan mengenai kesihatannya.
Cuma, dalam sidang media selepas perasmian itu, reaksi Tun Mahathir mengenai peralihan kuasa dilihat tidak begitu menyenangkan.
Sementara mengakui beliau mungkin menjadi salah satu punca kekalahan calon Bersatu di Tanjung Piai, Tun Mahathir bagaimanapun seperti masih mahu berdalih atau mencari alasan untuk melengah-lengahkan, bahkan mungkin enggan menyerahkan jawatan Perdana Menteri kepada Anwar Ibrahim.
Kata Tun Mahathir, beliau tidak pasti sama ada negara benar-benar sudah sedia dengan peralihan kuasa itu.
“Kita belum tahu lagi keadaan negara sekarang ini, sama ada bersedia untuk beralih pentadbiran ataupun tidak.
“Apabila sampai masanya, kita tentukan,” katanya.
Ehhhh…apa ni Tun, kalau menumbangkan BN dan menjadikan PH sebagai kerajaan pun rakyat Malaysia sedia dan sanggup melakukannya, apalah sangat sekadar bertukar Perdana Menteri daripada gabungan parti-parti yang sama.
Tidak ada masalah sebenarnya, malah lebih ramai negara ini yang tidak sabar melihat peralihan kuasa kepada Anwar itu terlaksana.
Lagi pun, kedudukan Anwar sebagai calon pengganti dan bakal Perdana Menteri ke-8 sudah pun diumum dan diketahui lama sebelum ini lagi.
Bahkan, melihat keadaan negara yang sentiasa bergolak dan Tun sendiri nampaknya tidak mampu melakukan banyak perkara, maklumlah sudah terlalu lanjut usia dan sekarang berdarah hidung pula, hanyalah Anwarlah harapan yang ada dipergantungkan untuk membawa harapan baru.
Oleh itu, janganlah Tun bimbang dengan kononnya ada ketidakpastian negara kepada peralihan itu kerana ia mungkin hanya suatu bisikan jahat saja agaknya.
Bisikan baik yang sebetulnya ialah peralihan kuasa itu mesti dipatuhi dan jangan melebihi tempoh dua tahun sebagaimana yang Tun sendiri janjikan sebelum ini.
Ditakuti jika selepas ini berlaku hidung berdarah lagi atau lain-lain kejadian tak terduga, maka ada baiknya Tun tidak berlengah dan berdalih lagi mengenai peralihan kuasa itu.
Tetapkan tarikhnya sekarang dan rakyat Malaysia akan lebih menyanjungi Tun selepas itu.
(ShahbudinHusin 19/11/2019)

0

0

votes
Article Rating
Kongsikan artikel ini


PAS, PEMBANGKANG YANG KERJANYA LEBIH BANYAK MENJILAT PM

Pas adalah parti pembangkang di peringkat persekutuan dan atas kedudukan itu, ia sepatutnya memainkan peranan “semak dan imbang” terhadap kerajaan dengan sebaik-baiknya.
Tetapi, kerja Pas kebelakangan ini lebih banyak mengampu, malah kadang-kadang menjilat siapa saja yang menjadi Perdana Menteri daripada menjadi pembangkang dalam erti kata yang sebenarnya.
Barangkali kali terakhir Pas berperanan sebagai pembangkang yang benar-benar pembangkang ialah ketika bersama Pakatan Rakyat sebelum meninggalkan gabungan itu pada pertengahan tahun 2015.
Selepas itu hinggalah sekarang, Pas seolah-olah lupa kerjanya sebagai pembangkang, tetapi mencipta peranan baru – pembangkang yang asyik mengampu Perdana Menteri.
Sebaik meninggalkan PR dan bergerak sendirian atas kuasa ketiga kononnya ketika itu, Pas memilih untuk berbaik-baik dengan UMNO dan BN yang dipimpin oleh Najib Razak.
Selain berbaik dengan UMNO dan BN sebagai kerajaan serta secara terbuka menjadi penyerang kepada sesama pembangkang iaitu PH, terdapat juga dakwaan Pas dan pemimpin tertentunya ada menerima sumbangan wang yang lumayan daripada pemimpin tertentu untuk aktiviti partinya.
Oleh itu, meskipun bergerak secara sendirian dan sebagai kuasa ketiga, kerja utama Pas ialah untuk memecahkan undi bagi memberi kelebihan kepada UMNO dan BN memenangi PRU14.
Pilihan itu dijadikan keutamaan berdasarkan keputusan PRK Sungai Besar dan Kuala Kangsar pada tahun 2016 yang memperlihatkan pertandingan tiga penjuru – BN, PH dan Pas – memberi laluan mudah untuk BN memenanginya.
Bagi mencapai tujuan terselindung itu, sebelum PRU14, bukan saja PH yang menjadi sasaran kecaman serta serangan Pas, bahkan Tun Mahathir Mohamad, calon Perdana Menteri PH pada ketika itu, turut diserang dengan pelbagai kata nista dan penghinaan seperti sudah tua nyanyuk, patut banyakkan beramal ibadat dan bermain dengan cucu serta hanya layak menjadi doktor di Klinik 1Malaysia.
Bagaimanapun, dengan takdir Tuhan dan kuasa rakyat yang benar-benar mahukan perubahan, cubaan Pas membantu BN dalam PRU14 tidak menjadi kenyataan sepertimana keputusan PRK Sungai Besar dan Kuala Kangsar, sebaliknya PH yang berjaya menjadi kerajaan.
Sebaik saja PH menjadi kerajaan dan Tun Mahathir menduduki kerusi Perdana Menteri, dengan 18 kerusi Parlimen yang dimilikinya, walaupun masih kekal sebagai pembangkang, Pas mula mengubah haluan menjadi parti yang “makan keliling”,
Oleh sebab sudah akrab dengan UMNO dan barangkali kerana ada “budi yang perlu dibayar dengan body”, Pas terus mengukuhkan kerjasamanya dengan parti assabiyah itu sehingga membentuk Muafakat Nasional bagi tujuan memberi saingan kepada PH dalam PRU akan datang.
Bagaimanapun, dalam masa yang sama Pas tetap mengampu dan menjilat Tun Mahathir sehingga kerap membuat kunjungan, memberi puji-pujian dan menyokong agar Perdana Menteri berusia 94 tahun itu terus kekal berkhidmat sehingga habis penggal.
Terbaru, Hadi Awang sekali lagi memuji Tun Mahathir ibarat kelapa tua yang makin tua makin menjadi serta dianggap satu-satunya tokoh yang dianggap mampu menyelamatkan negara ini.
Dalam waktu yang sama, sementara bekerjasama dengan UMNO untuk menumbangkan PH dalam PRU15 akan datang, bukan saja Pas tidak pernah menyerang Tun Mahathir, malah mengkritik kerajaan pun jarang-jarang sekali dilakukan.
Sebaliknya, meriam serangan Pas lebih banyak dihalakan kepada Anwar Ibrahim dengan pelbagai persepsi dan andaian buruk mengenai nasib orang Melayu, kedudukan Islam dan negara apabila Presiden PKR itu menjadi Perdana Menteri nanti.
Juga dikatakan di belakang Anwar sebagai Perdana Menteri nanti adalah DAP, walhal dalam PH sekarang pun di mana Tun Mahathir sebagai Perdana Menteri, DAP adalah sebahagian parti yang berada di dalamnya.
Sesekali, kalau ada pun kritikan kepada kerajaan, ia hanya yang berkaitan pemimpin DAP dan Amanah saja.
Hakikatnya, serangan Pas kepada Anwar amat melucukan dan seolah-olah ada dendam peribadi yang tak sudah-sudah kerana Ahli Parlimen Port Dickson itu belum lagi berkuasa dan belum terbukti apa-apa kesalahan, kecurangan dan kerosakan kepada agama, bangsa serta negara telah dilakukannya.
Realitinya, itulah Pas sekarang, duduk sebagai pembangkang, tapi kerjanya tak sudah-sudah mengampu dan menjilat Perdana Menteri, manakala kerja membangkang atau memberi pandangan bernas tidak lagi menjadi keutamaan.
Barangkali tiada ilmu sains politik yang dapat menghuraikan pendekatan dan caca marba pendirian serta hala tuju parti Islam yang dipimpin Hadi sekarang ini.
Najib sudah dibodek dan dijilat, kini giliran Tun Mahathir pula dibodek dan dijilat.
Walaupun berbeza parti dan sebagai pembangkang, tindakan membodek dan menjilat itu hanya kerana satu sebab – jawatan Perdana Menteri yang Najib dan Tun Mahathir sandang.
Maknanya, Pas di era Hadi ini wajib mengampu dan menjilat siapa saja yang menjadi Perdana Menteri, walaupun pernah mengutuk dan mencaci sebelum itu.
Untuk itu, walaupun tetap sebagai pembangkang, bila Anwar jadi Perdana Menteri nanti, janganlah terkejut jika ampu dan jilat Pas serta Hadi kelak akan segera beralih kepada Presiden PKR itu pula.
Sudah biasa mengampu dan menjilat Perdana Menteri – siapa pun yang duduk di kerusi itu, sama ada Najib, Tun Mahathir atau Anwar – nikmat dunianya tetap sama bagi Pas.
(ShahbudinHusin 20/11/2019)

0

0

votes
Article Rating
Kongsikan artikel ini


“TUN M ANGKUH DAN BERSIFAT DIKTATOR”

1. Kenyataan Tun Mahathir semalam bahawa PH perlu memecatnya sekiranya mahukan transisi segera jelas satu kenyataan angkuh dan berciri kediktatoran.
2. Saya sudah jangkakan dalam kenyataan saya sebaik PRK Tg Piai bahawa Tun Mahathir tidak akan berubah dan mengambil iktibar sewajarnya. Semalam ternyata benar dengan kenyataan angkuh beliau itu.
3. Tiada langsung sikap tawadhuk dan humility dalam menerima kekalahan paling buruk dan mesej paling jelas daripada rakyat biasa. Yang kita lihat adalah sikap keangkuhan dan kedegilan, menepati ciri2 seorang yang sudah lama berkuasa dan gila kepada kuasa.
4. Rombakan kabinet hanya satu muslihat untuk kelemahan diri sendiri yang jelas dipamerkan oleh undi rakyat di Tg Piai. Kemarahan rakyat memang kepada jentera kerajaan seluruhnya tetapi bukankah Perdana Mentera sendiri ketua jentera dan kerajaan itu?
5. Alasan Sidang APEC November juga satu muslihat mencari ruang terus berkuasa. Ya APEC penting tetapi lebih penting adalah kelangsungan hidup rakyat biasa sekarang yang amat susah dan dipamerkan dengan jelas di TgPiai. Tumpuan paling utama beberapa minggu mendatang ini ialah selesaikan keresahan rakyat ini bukan cerita APEC yang hampir satu tahun dari sekarang!
6. Insaflah Tun. Insaflah mesej dari Allah dengan satu peristiwa luarbiasa dari penghujung benua dan sebagai seorang yang dipenghujung usia Tun seharusnya mengambil mesej dan sikap yang betul. Jangan ikut perangai Firaun yang semakin lama berkuasa semakin angkuh dan gila kepada kuasa.
7. Jangan dengar pemimpin2 desperado sekeliling Tun yang kepentingan mereka hanya mahu selamatkan diri mereka yang sudah hilang maruah dan legitimasi dengan kes jenayah songsang, rasuah dan kelompok elit yang hanya mahu menjaga harta mereka seperi Qarun yang tidak langsung ada rasa tanggungjawab kepada rakyat yang susah dibawah ini.
8. Dan para menteri kabinet lain yang masih bersih dan punya integriti, bangkitlah nyatakan yang benar. Jangan jadi seperti menteri dan bekas menteri desperado yang hanya mengampu dan membodek. Kamu bantai keras kabinet dulu yang membisu dan sekarang kamu berperangai sama?! Jawatan menteri mengubah jiwa panglima kepada jiwa bacul?
9. Saya alu2kan kenyataan Tan Sri Muhyiddin yang menyatakan dengan jelas keperluan reaksi drastik daripada pemerintah terhadap keputusan luarbiasa rakyat diTg Piai. Semoga Allah swt memberi kekuatan kepada beliau sebagaimana Allah memberinya kekuatan dalam kabinet dahulu untuk menyatakan hak demi rakyat dan negara.
Mohamad Ezam Mohd Nor
21 November 2019, 24 RabiulAwwal 1441H.

0

0

votes
Article Rating
Kongsikan artikel ini


BILA TUN M DAN ANWAR SALING MEMAHAMI, PENCARI PINTU BELAKANG TIDAK RELEVAN LAGi

Tindakan Anwar Ibrahim mengadakan pertemuan dengan Tun Mahathir Mohamad semalam, sekurang-kurangnya telah berjaya mengutarangkan panasnya suhu beberapa isu dalam negara.
Ia termasuk berkenaan peralihan kuasa, desakan agar Perdana Menteri berundur dan berkaitan pertemuan 17 Ahli Parlimen UMNO dengan Menteri Hal Ehwal Ekonomi di kediamannya, baru-baru ini.
Sehari sebelum itu, Tun Mahathir dilihat agar keras dan berwajah serius apabila bercakap tentang peralihan kuasa, termasuk sedia disingkirkan oleh Majlis Presiden PH.
“Terserah kepada parti… Mereka (Majlis Presiden PH) boleh pecat saya jika mereka mahu begitu.
“Tapi sudah tentu kalau saya disingkirkan, saya takkan tahu. Namun saya fikir saya perlu serius mengenai hal ini,” tambahnya lagi.
Namun demikian, dalam gambar pertemuannya dengan Anwar semalam, selain kedua-dua bersetuju dalam beberapa perkara, beliau jelas kelihatan lebih ceria dan mempamerkan senyum yang melebar di wajahnya.
Antara persetujuan yang dicapai dalam pertemuan dengan Anwar semalam ialah pendirian mereka tidak pernah berubah berkaitan isu peralihan kuasa sebagaimana yang sudah ditetap dan dipersetujui dalam Majlis Presiden PH.
Mereka juga sepakat isu itu mesti dilakukan dengan aman dan teratur dalam tempoh yang munasabah serta mendapat persetujuan bersama.
Mereka turut tidak setuju sekiranya ada usaha lain yang menyimpang daripada persetujuan atau menggunakan nama kedua-dua mereka dalam mana-mana muslihat yang lain.
Tun Mahathir tidak lupa mengambil maklum mengenai perbuatan sesetengah menteri (faham-fahamlah siapa dia) yang menyalahgunakan kuasa dan pemberian projek untuk meraih dukungan politik.
Beberapa jam setelah Anwar menulis kenyataan dan menghebahkan gambar pertemuan itu, Tun Mahathir dengan pantas memberi reaksinya.
Kata beliau, Anwar faham mengenai beberapa isu berkaitan peralihan kuasa dan bersetuju tidak perlu banyak tekanan dilakukan pada waktu ini.
Dalam hal ini, sebaik berakhir PRK Tanjung Piai yang kemudian dituruti desakan pengunduran Perdana Menteri, selepas itu terdedah pula pertemuan Azmin dengan 17 Ahli Parlimen UMNO di rumahnya yang mencetuskan spekulasi wujudnya usaha berterusan mencari mencari pintu belakang untuk merebut kerusi Perdana Menteri, segala-galanya tampak reda hanya dengan pertemuan selama 30 minit antara Anwar dan Tun Mahathir itu.
Realitinya, mereka berdua iaitu Tun Mahathir dan Anwar tetap akrab dan saling memahami serta senantiasa kekal dengan konsensus peralihan kuasa yang telah dipersetuju.
Malah, sependirian dengan Anwar, Tun Mahathir juga menegaskan sebelum itu, sesiapa saja yang mahu menjadi Perdana Menteri, mereka perlulah menggunakan saluran yang betul bagi mencapai tujuan tersebut.
Sudah tentu dalam dalam hal ini, hanya Anwar yang sentiasa menggunakan saluran yang betul, manakala mereka yang mahu menggunakan pintu belakang, pintu tepi atau tingkap, saluran yang dipilih itu adalah tidak sah serta tidak diiktiraf sama sekali.
Maka itu, pihak yang berkenaan atau mereka yang masih ada cita-cita sedemikian, terimalah realiti yang ada di depan mata dan pergilah main jauh-jauh selepas ini.
(ShahbudinHusin 22/11/2019)

0

0

votes
Article Rating
Kongsikan artikel ini


PERSEFAHAMAN PM7 DAN BAKAL PM8

Hari ini saya mengadakan pertemuan selama 30 minit bersama Perdana Menteri, Tun Dr Mahathir Mohamad di Yayasan Kepimpinan Perdana, Putrajaya.
Dalam pertemuan tersebut saya telah memohon persetujuan Perdana Menteri untuk mengeluarkan kenyataan berhubung beberapa isu.
Pertamanya, pendirian Tun Dr Mahathir dan saya berhubung isu peralihan kuasa sama sekali tidak pernah berubah seperti yang dipersetujui oleh Pakatan Harapan (PH) dan dijanjikan berulang kali oleh Perdana Menteri.
Saya memaklumkan isu peralihan kuasa ini perlu dilakukan secara aman dan teratur dalam tempoh yang munasabah serta mendapat persefahaman bersama.
Kami bersetuju untuk menumpukan perhatian pada pertumbuhan ekonomi dan penyediaan ke arah penganjuran Sidang Kemuncak Kerjasama Ekonomi Asia Pasifik (APEC).
Kami juga tidak bersetuju sekiranya ada usaha lain yang menyimpang dari persetujuan tersebut atau menggunakan nama saya dan Perdana Menteri dalam mana-mana muslihat lain.
Perdana Menteri turut mengambil perhatian mengenai dakwaan terhadap kalangan anggota jemaah menteri yang menyalahgunakan kuasa atau meraih dukungan politik menerusi pemberian projek.
ANWAR IBRAHIM
21 November 2019
Kredit foto: Pejabat Perdana Menteri/Nurhilmy Basiron

0

0

votes
Article Rating
Kongsikan artikel ini


17 MP PERLU SEGERA BUAT PILIHAN – KEKAL DALAM UMNO ATAU LOMPAT PARTI?

Tujuan pertemuan 17 Ahli Parlimen UMNO yang diketuai Hishammuddin Hussein dengan Menteri Hal Ehwal Ekonomi, Azmin Ali akhirnya didedahkan oleh Tun Mahathir Mohamad.
Perdana Menteri menjelaskan, beliau diberitahu oleh Azmin bahawa 17 Ahli Parlimen UMNO berkenaan mengadu tentang UMNO yang ketika ini sudah hilang arah tuju.
“Saya tanya Azmin apa dia bincang, dia kata orang UMNO ini, mereka sudah ‘hilang parti’, tidak tahu hendak buat apa.
“Mereka tanya sama ada hendak masuk parti lain atau tidak.
“Ada yang membuat kenyataan mereka menyokong saya sebagai Perdana Menteri,” ujar Tun Mahathir lagi.
Dengan ini bermakna, kata-kata Azmin sebelum ini bahawa pertemuan itu hanya pertemuan biasa dan tidak ada apa-apa yang luar biasa, ternyata tidak benar sama sekali.
Di mana biasanya pertemuan itu apabila 17 Parlimen UMNO, termasuk Hishammuddin yang sudah lama menjadi wakil rakyat dan pernah menjadi menteri kanan, tiba-tiba datang mengadu kepada Azmin yang baru 18 bulan menjadi Menteri Hal Ehwal Ekonomi?
Sudah tentu, kedatangan bersama keluhan UMNO sudah hilang arah itu ada maksud besar yang tersembunyi di sebaliknya.
Juga, dengan penjelasan Tun Mahathir ini, turut tidak benar kata-kata Timbalan Menteri Pengangkutan, Kamaruddin Jaafar bahawa pertemuan itu hanya untuk mendengar taklimat berkenaan Dasar Kemakmuran Bersama.
Termasuk tidak benar adalah kenyataan Presiden UMNO, Zahid Hamidi yang menjelaskan Ahli-Ahli Parlimen UMNO itu bertemu Azmin berkaitan projek pembangunan di kawasan masing-masing.
Yang ternampak ada benarnya ialah keraguan Najib Razak berhubung pertemuan yang diadakan di rumah Azmin dan diadakan pula pada waktu malam.
“Ia boleh menimbulkan pelbagai tafsiran dan keraguan,” kata beliau.
Begitu pun, berikutan pendedahan Tun Mahathir berhubung pertemuan itu, Setiausaha Agung UMNO, Annuar Musa tetap yakin 17 Ahli Parlimen berkenaan masih setia kepada UMNO.
“Saya yakin Ahli-Ahli Parlimen BN yang diundang ke rumah Azmin baru-baru ini adalah anggota parti yang setia.
“Sebahagian dari mereka ada memaklumkan kepada saya sebelum mereka pergi.
“Azmin atur pertemuan itu, menggunakannya untuk membodek Perdana Menteri sebagai langkah menyelamatkan dirinya,” kata Annuar melalui laman Twitternya.
Apa pun persoalannya, 17 Ahli Parlimen berkenaan perlu segera tampil untuk menjernihkan kekeliruan.
Jika benar mereka melihat UMNO sudah hilang arah, segeralah buat pilihan.
Buat apa masih duduk dalam UMNO, jika percaya parti itu tiada arah tuju lagi?
Sebaliknya, kalau ingin kekal dalam UMNO, janganlah begitu mudah menjual dan menjaja “harga diri” seolah-olah tiada maruah lagi?
Kalau berterusan tiada ketentuan, malulah sikit kepada pengundi yang mengundi mereka dalam PRU14 dulu
!!! (ShahbudinHusin 22/11/2019)

0

0

votes
Article Rating
Kongsikan artikel ini


BOHONG AZMIN MEMALUKAN TUN M, LOGIKNYA BUAT APA MP UMNO BERJUMPA BELIAU JIKA MEREKA MAHU KELUAR PARTI?

Setelah semalam tujuh Ahli Parlimen BN tampil menafikan kenyataan Tun Mahathir Mohamad bahawa mereka pernah menyuarakan rasa hilang keyakinan kepada UMNO dan berhasrat keluar parti, hari ini menyusul lagi lapan orang berbuat demikian.
Lapan Ahli Parlimen berkenaan, termasuk Hishamuddin Hussein (Sembrong) yang mengeluarkan kenyataan bersama itu ialah Shahidan Kassim (Arau), Abdul Rahman Mohamad (Lipis), Hasbullah Osman (Grik), Mohd Nizar Zakaria (Parit), Ahmad Hamzah (Jasin), Ismail Abd Muttalib (Maran) dan Ahmad Nazlan Idris (Jerantut).
Dalam kenyataan bersama itu, mereka menyatakan tidak pernah sama sekali berhasrat mahu meninggalkan UMNO diucapkan dalam pertemuan dengan Azmin Ali di rumahnya, baru-baru ini.
“Seperti dinyatakan tujuh Ahli Parlimen BN semalam, kami turut menafikan dakwaan kononnya kami sudah hilang parti dan tidak pasti apa perlu dilakukan, sama ada hendak lompat parti atau sebaliknya.
“Kami boleh sahkan, tidak pernah sekalipun pendirian sedemikian disebut oleh mana-mana Ahli Parlimen BN semasa pertemuan tersebut.
“Malah, seperti dinyatakan berulang kali sebelum ini, kami langsung tidak berniat untuk tinggalkan parti, apatah lagi menyertai parti lain,” kata kenyataan itu lagi.
Dalam hal ini, harus diingat bahawa kenyataan Tun Mahathir yang menyebut Ahli-Ahli Parlimen itu merasakan UMNO sudah hilang arah dan mereka tidak tahu sama ada mahu menyertai parti lain atau tidak, ia adalah berdasarkan apa yang diberitahu oleh Azmin kepadanya.
Tun Mahathir bukan saja tiada dalam pertemuan itu, malah tiada maklumat lain selain daripada apa yang diberitahu kepadanya oleh Azmin.
Jika dengan tujuh Ahli Parlimen UMNO membuat penafian semalam pun sudah dilihat pembohongan Azmin mula terserlah, disertai lapan lagi yang berbuat demikian, malah sahlah Azmin telah berbohong kepada Tun Mahathir.
Nampaknya semakin betullah tanggapan ramai bahawa Azmin sedang cuba “menjual” 17 Ahli Parlimen UMNO yang berjumpanya itu kepada Tun Mahathir demi menyelamatkan dirinya.
Tetapi, apa yang berlaku sekarang, bukan saja usaha menyelamatkan dirinya tidak berjaya, malah Tun Mahathir yang menanggung malu akhirnya kerana seolah-olah beliau yang membuat kenyataan palsu dan tidak benar itu.
Walhalnya, apa yang disebut oleh Tun Mahathir semalam adalah sepenuhnya berdasarkan pengakuan Azmin kepadanya berhubung perjumpaan tersebut.
Kalau berita bohong yang diberitahu Azmin, maka berita bohong jugalah yang disebut oleh Tun Mahathir.
Walaupun Azmin nampaknya cuba temberang Tun Mahathir, beliau agaknya lupa bahawa tiada sebab sebenarnya untuk 17 Ahli Parlimen UMNO berjumpa dengannya jika benar mereka keluar parti.
Bukankah 17 Ahli-Ahli Parlimen tersebut, terutamanya melalui Hishammuddin, boleh berjumpa sendiri dengan Tun Mahathir?
Lagi pun, dengan berjumpa Azmin, ia tentulah sesuatu yang membuang masa kerana beliau bukanlah sesiapa, melainkan mewakili kelompok yang makin mengecil serta kian terpinggir dalam PKR dan PH.
Apakah Azmin masih bermimpi?
(ShahbudinHusin 23/11/2019)

0

0

votes
Article Rating
Kongsikan artikel ini


AZMIN MEMBOHONGI TUN MAHATHIR?

Sebagaimana pengakuan Azmin Ali kepadanya, Tun Mahathir Mohamad menjelaskan, pertemuan 17 Ahli Parlmen BN dengan Menteri Hal Ehwal Ekonomi baru-baru ini adalah kerana mereka itu mengadu tentang UMNO yang sudah hilang arah dan ingin menyertai parti lain.
“Saya tanya Azmin apa yang dia bincang, dia kata orang UMNO ini (kata) mereka sudah hilang parti, tidak tahu hendak buat apa.
“Jadi, mereka tanya sama ada hendak masuk parti lain atau tidak,” jelas Tun Mahathir.
Bagaimanapun, beberapa jam selepas pendedahan Tun Mahathir itu, tujuh daripada 17 Ahli Parlimen UMNO yang hadir di rumah Azmin tampil membuat kenyataan penafian.
Tujuh Ahli Parlimen terbabit, Ismail Mohamad Said (Kuala Krau), Salim Sharif (Jempol), Jalaluddin Alias (Jelebu), Ramli Mohd Nor (Cameron Highlands), Azalina Othman Said (Pengerang), Abdul Rahman Mohamad (Lipis) dan Mastura Mohd Yazid (Kuala Kangsar) sependirian menafikan kenyataan Tun Mahathir itu.
Kata mereka, tidak pernah sama sekali disebut atau dibangkitkan soal UMNO hilang arah, hilang parti atau mahu melompat menyertai parti lain dalam pertemuan tersebut.
“Tidak pernah sekalipun pendirian sedemikian disebut oleh mana-mana Ahli Parlimen UMNO semasa pertemuan tersebut.
“Seperti yang dinyatakan berulang kali sebelum ini, kami tidak akan sesekali keluar UMNO, apatah lagi melompat parti,” jelas mereka.
Sebaliknya, mereka mengakui ada mengajak Azmin agar menyertai UMNO berikutan kemenangan besar BN pada Pilihan Raya Kecil (PRK) Tanjung Piai, 16 Nov lalu.
Dalam hal ini, siapakah yang berbohong?
Tun Mahathir, Azmin atau tujuh Ahli Parlimen UMNO itu?
Dari segi logik, tidak mungkin Tun Mahathir berbohong atau mereka-reka cerita kerana tiada kepentingan untuknya berbuat demikian.
Berbanding Azmin yang menjelaskan kepada Tun Mahathir bahawa 17 Ahli Parlimen itu mengadu tentang UMNO yang sudah hilang arah serta menimbang untuk menyertai parti dengan tujuh Ahli Parlimen terbabit yang setakat ini tampil membuat penafian, sudah tentulah kebarangkaliannya tujuh orang itu bercakap benar lebih diyakini.
Kecualilah, jika Azmin dapat menunjukkan bukti-bukti lain seperti rakaman suara atau video sebaliknya berkenaan pertemuan itu, barulah satu dianggap telah menang dengan tujuh.
Apakah dalam hal ini Azmin telah berbohong kepada Tun Mahathir dan mereka-reka cerita berkenaan 17 Ahli Parlimen UMNO yang dijemput datang ke rumahnya itu?
Tujuh Ahli Parlimen itu seterusnya mengakui, apa yang dibincangkan dengan Azmin adalah berkaitan projek-projek pembangunan di kawasan masing-masing?
Sebelum ini, Azmin menjelaskan pertemuannya dengan 17 Ahli Parlimen UMNO itu hanya pertemuan biasa dan tidak ada apa-apa yang luar biasa daripadanya.
Jika begitu, tidakkah aduan mereka kepada Azmin tentang UMNO sudah hilang arah dan menimbang untuk menyertai parti lain, adalah sesuatu yang luar biasa sebenarnya?
Mengapa ketika bercakap dengan media, Azmin hanya memberitahu ia hanya perjumpaan biasa, tetapi kemudian memaklumkan kepada Tun Mahathir sesuau yang luar biasa iaitu 17 Ahli Parlimen terbabit sudah hilang keyakinan kepada UMNO dan ingin melompat parti?
Lebih pelik lagi, Azmin juga ada menyebut sebelum ini beliau tidak ingat siapa yang mengatur pertemuan di rumahnya itu.
Kenyataan itu tampak berbeza dengan ciapan Setiausaha Agung UMNO, Annuar Musa melalui laman Twitternya, yang mungkin setelah dimaklumkan oleh Ahli-Ahli Parlimen itu bahawa Azminlah sebenarnya yang menjadi pengaturnya
Kata Annuar, beliau yakin semua Ahli Parlimen itu masih setia dengan UMNO dan Azmin mengatur mereka itu berjumpa dengannya untuk membodek Tun Mahathir bagi menyelamatkan dirinya.
Oleh kerana hasil siasatan “video Haziq” belum selesai, malah dijangka akan diumumkan oleh pihak polis tidak lama lagi, dakwaan Annuar tentang Azmin yang cuba membodek Tun Mahathir bagi tujuan menyelamatkan dirinya, terlihat ada logik serta kebenarannya.
Orang lain yang tidak tersepit tidak perlu membodek atau berbohong kepada sesiapa untuk menyelamatkan diri?
Persoalan penting di sini, sedarkah 17 Ahli Parlimen UMNO itu bahawa kepala mereka cuba “dijual” oleh Azmin kepada Tun Mahathir?
(ShahbudinHusin 23/11/2019)

0

0

votes
Article Rating
Kongsikan artikel ini


JOM RAMAI2 HARI INI KE KONVENSYEN REFORMIS DI IDCC, SHAH ALAM

Hari ini 24 November, Konvenseyen Reformis kali kedua akan diadakan di IDCC, Shah Alam.
Konvensyen ini akan berlangsung selama sehari bermula jam 9.00 pagi hingga 6.00 petang.
Jika kovensyen kali pertama pada 2017 dulu memfokuskan kepada tuntutan serta desakan untuk membebaskan Anwar Ibrahim daripada penjara, program kali kedua ini lebih terarah kepada peralihan kuasa dan perlaksanaan reformasi dalam negara.
Beberapa tokoh penting dalam gerakan reformasi yang bermula sejak lebih 20 tahun lalu akan hadir dan menyampaikan ucapan mereka.
Anwar, selaku pencetus gerakan reformasi juga akan turun hadir serta menyampaikan amanatnya.
Dijangka, kira-kira 1,000 orang akan menghadiri konvensyen kali kedua ini.
Ayuh, sama-sama kita lapangkan masa ke IDCC, Shah Alam hari ini untuk menyemarakkan lagi semangat reformasi dan meraikan kebebasan bersuara serta amalan demokrasi dalam negara kita.
(ShahbudinHusin 24/11/2019)

0

0

votes
Article Rating
Kongsikan artikel ini


PESANAN ANWAR SEMPENA KONVENSYEN REFORMIS

Saya dan Dr Wan Azizah Wan Ismail hadir ke Konvensyen Reformis 2.0 di IDCC Shah Alam pagi ini.
Konvensyen ini ingatkan semua pimpinan bahawa kita di sini kerana sokongan dan dukungan ribuan rakyat.
Jangan kerana kuasa kita lupa daratan dan lupa sejarah. Agenda perjuangan asal KEADILAN bukan hendak jadi kerajaan atau menteri.
Kita berjuang hendak bela nasib rakyat dan tegakkan keadilan.
Pimpinan yang dipilih seharusnya menggunakan kuasa menbantu rakyat dan bukannya kroni.
Dalam berjuang usah kta tersasar dan tergelincir dari agenda reformasi dan perubahan.
Harus ingat derita saat kita berjuang, dan jangan sesekali kita lupa sejarah parti ini.
Saya dan Azizah tidak akan pernah lupa bahawa kami di sini kerana sokongan dan dukungan rakyat terbanyak keseluruhannya.
Perjuangan ini harus ada akhlak – tiada akhlak maka semuanya akan musnah – sombong, lupa diri, takabbur, tidak hormat rakyat.
Reformasi tidak akan selesai walaupun menang (sudah menang) pilihan raya.
Ia hanya akan selesai jika kita laksana agenda atau dasar yang betul, antaranya membela nasib rakyat bawahan serta memastikan taraf ekonomi mereka meningkat dan dibela.
Saya juga ingatkan bahawa jangan kita berjuang hanya untuk satu kaum sebaliknya untuk semua kaum yang ada di negara ini berasaskan semangat bangsa Malaysia.
Para reformis harus terus mendesak ke arah perubahan positif di negara ini.
Saya mahu semua susun jentera dan tunjuk kekuatan serta bantu Kongres Tahunan KEADILAN 2019 di Melaka nanti.
ANWAR IBRAHIM
24 November 2019.

0

0

votes
Article Rating
Kongsikan artikel ini


KALAU PKR TAK PILIH BULU, ZURAIDAH PUN PATUT DIPECAT JUGA?

Walaupun tidak menghadiri mesyuarat MPP PKR semalam, Zuraidah Kamaruddin terus membebel melalui media berhubung keputusan yang dibuat oleh parti itu.
Semalam PKR membuat keputusan memecat dua ahlinya, temasuk seorang Ahli MPP, Zakaria Abdul Hamid dan seorang lain yang bernama Ismail Dulhadi.
Pemecatan itu berikutan cadangan yang diusulkan oleh SPRM berkaitan kes rasuah yang dihadapi oleh kedua-duanya.
Bagi Zuraidah yang juga merupakan Naib Presiden PKR, keputusan PKR itu adalah tidak adil dan pilih bulu.
“Pemecatan itu hanya mendatangkan tanda tanya apakah ia dilakukan dengan memilih bulu?
“Memandangkan hanya individu tertentu yang dilihat berpihak kepada pimpinan tertentu saja diambil tindakan.
“Saya mengecam tindakan pilih bulu yang dilakukan parti dan menggesa reformasi kepimpinan dilakukan segera, jika parti ini ingin diselamatkan.
“Jika benar ada saranan daripada SPRM untuk parti politik mengambil tindakan terhadap anggota yang masih tak dibuktikan bersalah di mahkamah, maka parti wajib juga mengambil tindakan terhadap anggota yang jelas melanggar undang-undang negara,” tegas beliau yang juga Menteri Perumahan dan Kerajaan Tempatan.
Bagaimanapun, Pengarah Komunikasi PKR, Fahmi Fadzil menolak bebelan Zuraidah dengan mengatakan beliau akan memahami pemecatan itu jika hadir mesyuarat MPP semalam.
“Saya rasa kalau beliau hadir mesyuarat Biro Politik dan mesyuarat Majlis Pimpinan Pusat semalam, maklumat penuh disampaikan kepada kami. Ia cukup jelas untuk tindakan tersebut (pecat) diambil.
“Jadi saya tegaskan sekali lagi, semua pimpinan lain hendaklah peringatkan diri sendiri untuk sentiasa hadir mesyuarat.
“Gunakan platform pertemuan parti untuk bincangkan perkara-perkara ini, bukannya keluarkan kenyataan melalui media,” ujar beliau yang juga Ahli Parlimen Lembah Pantai.
Dalam hal ini, harus difahami bahawa urusan parti adalah kuasa peringkat tertinggi iaitu MPP membuat keputusan setelah diperbincangkan dengan mendalam.
Sebab itu, menghadiri mesyuarat adalah penting.
Maka, kalau MPP boleh membuat keputusan memecat ahli yang rasuah, bagaimana dengan mereka yang sengaja tidak hadir mesyuarat tanpa sebab selama setahun lamanya?
Lepas itu, sudahlah tidak hadir mesyuarat, kuat pula membebel dan menentang keputusan parti di luar mesyuarat?
Apakah orang seperti ini tidak boleh dipecat juga daripada PKR?
Kalau tidak dipecat, bukankah bermakna PKR telah pilih buli dan bersikap tidak adil, sedangkan peraturan juga menetapkan mereka yang tidak hadir tidak kali berturut-turut tanpa sebab turut boleh dipecat?
Tidakkah Zuraidah sendiri tidak suka PKP bersikap tidak adil dan pilih bulu?
(ShahbudinHusin 25/11/2019)

0

0

votes
Article Rating
Kongsikan artikel ini


AZMIN NASIHAT MP UMNO JANGAN LOMPAT PARTI, ADAKAH INI BERMAKNA BELIAU MAHU TUBUH PARTI BARU?

Sebelum ini, Tun Mahathir Mohamad memberitahu, sebagaimana yang dimaklumkan oleh Azmin Ali kepadanya, Ahli-Ahli Parlimen BN yang berjumpa dengannya mengadu tentang UMNO yang sudah hilang arah tuju dan mereka tidak tahu sama ada mahu kekal atau melompat parti.
Kemudian, 15 Ahli-Ahli Parlimen BN tampil menafikan mereka ada meluahkan hasrat mahu keluar UMNO kepada Azmin, manakala tujuh daripadanya yang membuat kenyataan bersama lebih awal mengatakan, merekalah sebaliknya yang mengajak Azmin agar masuk UMNO.
Terbaru, Ahli Parlimen Gerik, Hasbullah Osman yang merupakan antara Ahli-Ahli Parlimen UMNO yang hadir dalam perjumpan dengan Azmin mendedahkan, Timbalan Presiden PKR dan Menteri Hal Ehwal Ekonomi itu yang menasihatkan mereka agar jangan melompat parti.
“Itu keadaan yang sebenar, saya masih ingat Azmin kata jangan sesekali lompat parti.
“Kalau nak nafikan, tanyalah Azmin,” ujar beliau.
Versi terbaru daripada Hasbullah ini bermakna beliau cuba menafikan dua versi sebelum itu iaitu pertama, dakwaan Tun Mahathir bahawa mereka yang berjumpa Azmin itu mahu melompat parti kerana UMNO sudah hilang arah tuju dan kedua, kenyataan bersama tujuh Ahli Parlimen UMNO yang mendakwa mereka ada mengajak Azmin keluar PKR dan menyertai UMNO.
Jadi, versi mana yang betul?
Ataukah Hasbullah menyatakan perkara ini untuk membodek Azmin agar permohonannya berkaitan projek-projek pembangunan bagi kawasan Parlimen Gerik lebih mudah diluluskan?
Bagaimanapun, dilihat daripada sudut yang lain, kalaulah benar Azmin ada menasihatkan Ahli-Ahli Parlimen UMNO itu agar jangan melompat parti, bermakna beliau meminta mereka agar terus setia kepada UMNO.
Tidakkah lucu bunyinya kerana sebagai Timbalan Presiden PKR yang kini jelas tidak setia kepada partinya sendiri dengan tidak hadir mesyuarat selama setahun serta banyak menyanggah keputusan pucuk pimpinan melalui media, tiba-tiba boleh menasihatkan Ahli Parlimen UMNO agar setia kepada parti itu?
Lagi pula, dalam kedudukan Azmin yang merupakan menteri yang mewakili PH sebagai kerajaan, manakala UMNO adalah pembangkang, logiknya beliau tentulah suka jika ada di antara Ahli Parlimen itu mahu meninggalkan UMNO.
Maka, apa logiknya beliau menasihatkan Ahli Parlimen itu agar terus setia bersama UMNO?
Lebih daripada itu, bukan kerja atau urusan Azmin untuk menasihatkan mereka itu agar setia dan tidak melompat parti kerana kedudukan beliau dalam partinya sendiri tidak menentu dan senang terumbang-ambing.
Selain tidak hadir mesyuarat sejak setahun lalu dan banyak menyanggah keputusan parti, tidak dapat dipastikan berapa lama lagi beliau mampu mempertahankan dirinya daripada pemecatan kerana melanggar disiplin.
Silap-silap selepas Kongres PKR di Melaka pada 6 hingga 8 Disember nanti, keahlian dan jawatannya akan terlucut kerana dipecat oleh PKR.
Tetapi, mungkinkah tujuan Azmin memberi nasihat jangan lompat parti itu kerana beliau sudah boleh menjangka nasib dirinya, lalu kini sedang merancang menubuhkan sebuah parti baru dan berhasrat untuk bergabung dengan UMNO, Pas dan Muafakat Nasional bagi melampiaskan dendamnya terhadap Anwar serta PKR?
(ShahbudinHusin 25/11/2019)

0

0

votes
Article Rating
Kongsikan artikel ini


“KALAH 15 RIBU DI TG PIAI LUAR BIASA, PERLU SEGERA RESPON LUAR BIASA”

1. Dalam politik angka penting. Saya tidak perlu mengajar PM dan PH yang jauh lebih lama dan hebat politik mereka.
2. Tapi Post Mortem PH Sabtu lalu seolah2 PH kalah 500 undi bukan 15000 undi.(PH menang di PRU 500 undi)
3. Beza besar kalah/menang 500 undi dengan kalah/menang 15000 undi.
4. Post Mortem PH Sabtu lalu post mortem biasa seolah2 PH kalah 500 undi bukan kalah 15000 undi. Walhal kekalahan PH tempohari bukan kalah biasa. Kalah yang luarbiasa.
5. Rombak kabinet bukan satu yg luarbiasa. Rombak Kabinet perkara biasa. Malah dalam kes kerajaan PH ini rombakan sudah seharusnya berlaku lama dahulu. Tidak perlu tunggu mssej Tg Piai.
6. Kekalahan luarbiasa Tg Piai menuntut tindakbalas luarbiasa. Mengapa hanya tindakbalas biasa yang kita lihat Sabtu lalu?
7. Apakah PH juga sudah jadi tidak peka dan pekak sepertimana BN dahulu? BN menjadi pekak selepas 60 tahun manakala PH menjadi pekak dalam masa 16 bulan shj.
8. Mengapa double standard dan hipokrit? Dahulu semasa BN berkuasa, setiap mesej kekalahan BN di letakkan tanggungjawab kepada Najib. Mengapa sekarang Mahathir tidak dikatakan bertanggungjawab? Jatuh BN dalam PRU 14 kerana Najib, Kalah besar PH di PRK bukan kerana Mahathir?Itu double standard dan hipokrit namanya.
9. Ya, orang marah menteri kabinet. Bukankah yang melantik dan menggugur menteri kabinet Perdana Menteri? Mengapa beliau degil tidak mahu gugurkan menteri tak tahu buat kerja? Mengapa terus bela menteri yang tiada maruah dan ada dakwaan serius terhadapnya?Mengapa PM tidak mahu bertanggungjawab bila sekarang rakyat marah?
10. Ya, orang marah juga kerana politik kaum. Bukankah Kongres Maruah Melayu PM sendiri pengucap utama? Mengapa tidak ambil tanggungjawab?
11. Ya, pengundi keliru kerana sikap tidak menentu. Bukankah PM yang semasa PRU14 sekutunya PKR dan DAP dan Amanah tetapi selepas PRU di Kongres Maruah Melayu, PM yang sama menjulang tangan musuhnya semasa PRU14, UMNO dan PAS? Siapa yang kelirukan orang? Bukan PM?
12. Bila kalah teruk, menteri salah, parti salah tapi bukan PM? Ini kalau tidak munafik dan hipokrit kelas tertinggi, Ianya adalah kebebalan kelas tertinggi. Sampai bila Mahathir mahu main politik jijik ini?
13. Terimalah hakikat PRK Tg Piai adalah mesej luarbiasa dan menuntut tindakbalas luarbiasa. Rombakan kabinet tindakan biasa dan tidak akan beri kesan apa2. Yang akan memberi kesan ialah tindakan luarbiasa dan perlu. PM sendiri mesti bertanggungjawab dan beliau sendiri harus berundur dan bikan sekadar berundur tetapi BERUNDUR SEGERA!
14. Sekiranya berundur setahun lagi itu langkah biasa dan memang sepatutnya tetapi setelah Tg Piai dia harus berundur lebih awal dan itu barulah dikatakan langkah luarbiasa.
15. Dari segi praktis, kekalahan luarbiasa ini menuntut perubahan besar bukan sekadar perubahan kecil dr PH. PH perlu menukar naratifnya dan menukar naratif politik tidak mudah. Ia perlu masa. Amat sukar dan amat bahaya PM baru yang mengetuai PH didalam PRU 15 nanti boleh menukar naratif sekiranya waktunya memimpin pendek dan terhad.
16. Tg Piai memberi amaran jelas bahawa PM baru perlu membawa naratif baru PH dan perlu waktu lebih panjang kerana penolakan rakyat sekarang maksimal.
17. Makanya, PM janganlah berdolak dalik lagi. Lakukanlah perkara yang betul dan perlu. Sila undur diri dan undur dengan segera!
18. Kalah 500 undi ya kalah biasa dan respons biasa, rombak kabinet. Kalah 15000 kalah luarbiasa dan perlu respons luarbiasa. Rombak ketua kabinet!
Mohamad Ezam Mohd Nor
25 Nov 2019, 28 Rabiul Awwal 1441H.

0

0

votes
Article Rating
Kongsikan artikel ini


GENG AZMIN MAKIN MELAMPAU, ANWAR MESTI SEGERA BERTINDAK TEGAS

Pemulauan dan sabotaj Geng Azmin terhadap kepimpinan Anwar Ibrahim selaku Presiden PKR nampaknya semakin parah serta melampau.
Bermula dengan memulaukan mesyuarat MPP dan Biro Politik sejak setahun yang lalu dan ia masih berterusan sampai sekarang, perkembangan akhir-akhir ini memperlihatkan tindakan mereka semakin tidak boleh diterima.
Selain memulaukan mesyuarat, Azmin bersama penyokongnya turut mengeluarkan kenyataan berterusan mahu Tun Mahathir kekal meneruskan sehingga habis penggal, walaupun Perdana Menteri berkali-kali menyatakan menyerahkan jawatan kepada Anwar sebelum PRU15 akan datang.
Perbuatan mereka itu secara terang-terangan menentang konsensus PH berkaitan peralihan kuasa dan janji Tun Mahathir yang hanya mahu menjadi Perdana Menteri selama dua tahun saja.
Dalam konvensyen negeri-negeri yang dihadiri oleh Anwar pula, Azmin dan penyokong langsung tidak menghadirinya, bahkan boleh dianggap memulaukannya.
Malah, kepimpinan PKR di dua negeri yang diterajui oleh Geng Azmin iaitu Sarawak dan Selangor, cuba untuk tidak menganjurkan konvensyen pada tahun ini.
Bagaimanapun, konvensyen di Sarawak telah berjaya diadakan pada 23 November lalu di Miri oleh kumpulan yang pro kepada perjuangan hakiki PKR dan kepimpinan Anwar.
Mereka bertegas untuk meneruskan penganjuran konvensyen, dengan restu ibu pejabat PKR, walaupun tidak mendapat kerjasama daripada kepimpinan PKR negeri yang diterajui Baru Bian.
Di Selangor, Amiruddin Shari yang pro Geng Azmin juga mengelak untuk menganjurkan konvensyen negeri dengan alasan beliau ada di luar negara, sehingga kumpulan yang pro perjuangan hakiki PKR dan Anwar terpaksa mengambil alih penganjurannya.
Difahamkan Konvensyen Selangor bakal diadakan pada 29 November ini, tetapi tempatnya belum lagi diketahui.
Selepas cuba menggagalkan konvensyen negeri, Geng Azmin juga diperkhabarkan akan turut melakukan pemboikotan dalam Kongres Keadilan Nasional yang akan diadakan di Melaka pada 6 hingga 8 Disember depan.
Setelah AMK membuat keputusan menjemput Dr Wan Azizah Wan Ismail merasmikan mesyuarat sayap itu, kumpulan pro Azmin dalam AMK yang diketuai oleh Hilman Idham diberitakan akan memboikot mesyuarat tersebut yang dijadual diadakan pada Jumaat, 6 Disember.
Sebaliknya, mereka dikatakan mengadakan mesyuarat AMK sendiri pada Khamis, 5 Disember dengan menjemput Azmin sebagai perasminya.
Bagi mesyuarat sayap Wanita PKR yang memang menjemput Azmin sebagai perasminya, kumpulan pro Azmin dikhabarkan akan memakai pakaian yang berbeza untuk menunjukkan perbezaan dengan mereka yang pro Anwar.
Hanya mereka yang pro Azmin dibisik-bisikkan tentang perbezaan pakaian yang perlu dipakai itu, manakala yang memakai uniform yang biasa dipakai selama ini akan dianggap sebagai pro Anwar.
Untuk Kongres Keadilan Nasional pada 7 dan 8 Disember, belum dapat dipastikan sama Geng Azmin akan hadir atau tidak, tetapi banyak pihak percaya Timbalan Presiden PKR itu bersama penyokongnya akan bertindak memboikotnya.
Jika itu yang berlaku, bermakna pemulauan dan penentangan Azmin terhadap Anwar sudah sampai ke kemuncaknya.
Bersama beberapa perkembangan sebelum ini serta apa yang berlaku semalam di mana di dua Adun PKR yang pro Azmin bertindak memboikot Sidang Dun Melaka sehingga usul kerajaan negeri untuk melantik Pengerusi PKR negeri itu, Abdul Halim Bachik sebagai Senator ditolak dengan undi 13-12, Anwar kini sebenarnya tidak boleh berlembut atau berdiam diri lagi terhadap mereka yang menentangnya dan cuba menghancurkan PKR.
Tidak kira sama ada Abdul Halim itu pro Anwar atau tidak, tindakan dua Adun PKR berkenaan adalah salah serta tidak boleh diterima kerana mereka telah menyeret masalah politik dalaman PKR sehingga kerajaan PH negeri Melaka menanggung malu akhirnya.
Dengan itu, bukan saja kedua-dua Adun berkenaan mesti diambil tindakan disiplin, bahkan perangai dah kelakuan Geng Azmin dalam PKR yang kini telah banyak menghuru-harakan parti, termasuk Azmin sendiri, haruslah ditangani dengan wajar serta tegas oleh Anwar.
Jika dibiarkan dan Anwar tidak segera bertindak, percayalah, selepas ini lebih banyak lagi perbuatan sabotaj, boikot atau seumpamanya akan mereka lakukan untuk tujuan melemah serta menghancurkan parti itu.
Selepas kongres di Melaka ini, Anwar mesti berbuat sesuatu untuk membersihkan PKR, sekaligus memastikan laluannya menjadi PM8 menjadi lebih terang dan terjamin.
(ShahbudinHusin 26/11/2019)

0

0

votes
Article Rating
Kongsikan artikel ini


MAZLEE SEPERTI TAHU BAKAL DIGUGURKAN?

Baru-baru ini, Tun Mahathir Mohamad berkata, semua parti dalam PH telah bersetuju agar beliau melakukan rombakan kabinet dalam waktu yang sesuai.
Ia berikutan kritikan serta rungutan pelbagai pihak tentang prestasi sesetengah menteri yang dianggap lemah, tidak memuaskan dan kadangkala sengaja memperlihatkan kebodohan sendiri.
Mengatasi semua menteri yang tidak dikehendaki dan wajib ditukar itu, Mazlee Malik adalah berada di senarai paling atas sekali.
Beliau sebagai Menteri Pendidikan paling kerap menjadi bahan belasahan media berikutan beberapa isu yang diperkatakannya terlalu remeh serta tidak relevan untuk mengangkat mutu pendidikan negara.
Selain itu, Dr. Mazlee juga selalu terpalit dengan banyak isu lain seperti perlantikan Naib-Naib Canselor universiti, penggabungan UMT-Unisza dan sebagainya yang menyebabkan beliau terus dipertikaikan.
Tetapi, dalam sehari dua ini tiba-tiba saja muncul pelbagai pihak menyatakan sokongan kepada Dr. Mazlee agar terus dikekalkan dalam kabinet.
Antara yang muncul baru-baru ini menyatakan sokongan dan perlunya Dr. Mazlee terus dikekalkan ialah NUTP atau Kesatuan Perkhidmatan Perguruan Semenanjung dan beberapa Naib Canselor universiti awam.
Mungkin selepas ini ada lagi yang turut tampil menyatakan sokongan yang serupa.
Ehhh…kenapa perkara ini berlaku?
Adakah Dr. Mazlee seperti dapat merasakan beliau bakal digugurkan?
Adakah semua ini talian hayat untuk menyelamatkan dirinya?
Soalnya, adakah Tun Mahathir termakan dengan taktik seperti ini?
(ShahbudinHusin 27/11/2019)

0

0

votes
Article Rating
Kongsikan artikel ini


PEJUANG RAKYAT APA NAMANYA KALAU BEGITU MUDAH ALAH KEPADA KELETIHAN DAN KESEJUKAN?

Untuk kesekian kalinya, isu ketidakhadiran Ahli-Ahli Parlimen kerajaan ketika persidangan Dewan Rakyat terus berlaku lagi.
Ketika sesi kali ini saja sudah beberapa kali loceng terpaksa dibunyikan berikutan kehadiran tidak cukup kourum sehingga Perdana Menteri, Tun Mahathir Mohamad turut memberi teguran mengenainya, baru-baru ini.
Apabila ia terus berlaku lagi, meskipun selepas teguran dibuat, bermakna teguran Perdana Menteri tidak memberi apa-apa erti bagi mereka.
Dalam hal ini, meskipun teguran Perdana Menteri berkenaan ketidakhadiran itu penting untuk diberi perhatian, tetapi yang lebih penting lagi ialah persepsi atau penilaian rakyat tentang sikap Ahli-Ahli Parlimen kerajaan tersebut.
Dengan mengambil lewa soal itu, sedangkan mereka diberi elaun kehadiran bersama penginapan dan elaun belanja harian lagi, sepatutnya tidak timbul masalah dalam hal ini.
Lagi pun, sidang Parlimen hanya diadakan empat kali dalam setahun dan empat hari saja dalam seminggu, takkanlah tidak boleh memberi keutamaan kepadanya?
Meskipun sebelum ini, pelbagai alasan serta hujah cuba diberikan berkenaan kehadiran yang buruk itu, jawapan beberapa Ahli Parlimen kerajaan kali ini nampaknya lebih menyakitkan hati rakyat mendengarnya.
Ahli Parlimen Sungai Petani, Johari Abdul memberi alasan keletihan sebagai punca perkara itu berlaku.
Katanya, selain Ahli Parlimen terikat dengan program tertentu, mereka juga selalunya balik lewat malam sekitar pukul 12.00 sama ada kerana sidang Parlimen berlarutan sampai ke malam atau disebabkan mereka ada urusan lain.
Dengan itu, katanya, mereka jadi keletihan dan biasanya akan lewat sampai ke Parlimen pada sesi sebelah pagi.
Dalam keadaan tertentu, alasan Johari itu barangkali boleh jugalah diterima, tetapi alasan Ahli Parlimen Sepang, Hanipa Maidin, rasanya bukan saja mengarut, malah tidak masuk akal sama sekali.
Kata beliau, adalah sukar bagi Ahli Parlimen untuk berada lama dalam Dewan kerana suhunya yang terlalu sejuk.
“Bukan mudah untuk kami duduk dalam jangka masa yang lama. Ada ketikanya ia sangat sejuk.
“Di mana-mana sahaja di (Parlimen) negara lain, anda tidak boleh jangka Ahli Parlimen terus duduk lama dalam dewan,” katanya.
Aduhhhh….apa punya alasan ni YB?
Bagaimana kalau Dewan Rakyat panas tanpa hawa dingin dan hanya menggunakan kipas saja?
Apa pula alasannya ketika itu?
Soalnya, kenapa setelah jadi kerajaan saja alasan sejuk ini kedengaran, sedangkan sewaktu dalam pembangkang dulu elok pula selalu hadir tanpa banyak rungutan?
Apa pun hujah yang mahu diberikan, Ahli-Ahli Yang Berhormat kerajaan ini janganlah sampai mengeluarkan alasan yang tak masuk akal, mengarut serta menyakitkan hati rakyat mendengarnya.
Mereka sudah dipilih sebagai pemimpin dan tiada alasan untuk meremehkan tanggungjawab yang telah diberi serta diamanahkan.
Jika sebelum menang, macam-macam janji boleh diucapkan, termasuk kononnya akan menyuarakan apa saja masalah rakyat di dalam Parlimen, kenapa setelah menang, tiba-tiba ada alasan letih, sejuk dan sebagainya?
Di mana nilai perjuangan dan kesungguhan mereka bekerja untuk rakyat kalau begitu mudah tewas hanya kepada keletihan dan kesejukan?
(ShahbudinHusin 28/11/2019)

0

0

votes
Article Rating
Kongsikan artikel ini


BOLEHKAH PENGAKUAN TAK MASUK CAMPUR TUN DAIM INI DIPERCAYAI?

Tun Daim Zainuddin berkata, beliau tidak akan masuk campur dalam soal peralihan kuasa daripada Tun Mahathir Mohamad kepada Anwar Ibrahim.
“Saya tak ingin masuk campur dalam hal itu, biar mereka selesaikannya.
“Kami tak mahu masuk campur,” katanya lagi.
Bolehkah sesiapa percaya pengakuan Tun Daim ini?
Atau pengakuan ini merupakan isyarat terbalik daripadanya iaitu beliau memang masuk campur berkenaan perkara itu?
Sebagaimana yang kita sedia maklum, Tun Daim bukan saja paling rapat dengan Tun Mahathir, malah merupakan sahabat kepercayaan Perdana Menteri.
Ketika Tun Mahathir mula berbaik dengan Anwar sebelum PRU14, Tun Daim adalah orang kepercayaannya yang dihantar ke penjara Sungai Buloh untuk berunding dengan Presiden PKR itu.
Pernah diakui oleh Tun Daim sendiri, beliau terpaksa menghidupkan lesen guamannya bagi memudahkan urusan berjumpa Anwar di penjara itu.
Dalam pengakuannya juga, Tun Daim menyebut beliau pergi sebanyak enam kali ke penjara untuk berjumpa dan berunding dengan Anwar bagi urusan melicinkan gerakan menumbangkan UMNO dan BN pada waktu itu.
Oleh itu, di ketika isu peralihan kuasa terus menjadi isu serta teka-teki dan Tun Mahathir masih lagi keberatan menetapkan tarikh pengundurannya, munasabahkah pengakuan Tun Daim itu untuk diterima begitu saja?
(ShahbudinHusin 27/11/2019)

0

0

votes
Article Rating
Kongsikan artikel ini


BERUBAH SEBELUM REBAH, SLOGAN BN DULU YANG KINI SESUAI UNTUK PH DAN TUN M

Walaupun sudah 18 bulan menjadi kerajaan, keyakinan rakyat terhadap PH nampaknya masih ditahap rendah dan membimbangkan.
Sebuah kajian oleh Emir Research, kepunyaan Dr Rais Hussin, Pengerusi Biro Dasar dan Strategik Bersatu yang juga merupakan Ahli MPT Bersatu baru-baru ini antara lain mendapati:-
⁃ Hanya 24% rakyat Malaysia berpendapat kerajaan PH berdaya maju (viable),
⁃ 30% rakyat Malaysia berpendapat kerajaan PH tidak berdaya maju (not viable) dan,
⁃ 46% tidak pasti sama ada kerajaan PH berdaya maju (viable) atau tidak (not viable).
⁃ Hanya 26% rakyat Malaysia berpendapat ekonomi negara berada pada kedudukan yang kukuh,
⁃ 30% rakyat Malaysia berpendapat ekonomi negara tidak berada pada kedudukan yang kukuh dan,
⁃ 44% tidak pasti sama ada ekonomi negara berada pada kedudukan yang kukuh atau tidak.
⁃ Hanya 26% rakyat Malaysia berpendapat masa depan negara berada pada trek yang betul,
⁃ 24% rakyat Malaysia berpendapat masa depan negara tidak berada pada trek yang betul dan,
⁃ 50% tidak pasti sama ada masa depan negara berada pada trek yang betul atau tidak.
Kajian juga mendapati, mereka yang berpendapat kerajaan PH tidak berdaya maju (not viable) atau tidak pasti sama ada kerajaan PH berdaya maju (viable) atau tidak (not viable) adalah terdiri 81% Melayu, 78% India dan 63% Cina.
Kajian atau kaji selidik ini diketuai oleh tiga orang pensyarah dari sebuah universiti awam tempatan, UIA, iaitu:
(1) Professor Dr Mohamad Sahari Nordin dari Kulliyyah of Education.
(2) Assistant Professor Dr Tunku Mohar Tunku Mohd Mokhtar dari Kulliyyah of Islamic Revealed Knowledge and Human Sciences dan,
(3) Assistant Professor Dr Margarita Peredaryenko (Dr Rais Hussin Mohamed Ariff) dari Kulliyyah of Economics and Management Sciences.
Kaji selidik ini dijalankan antara 5 September hingga 10 Oktober 2019 lalu dengan membabitkab 1,992 responden.
Berdasarkan apa yang selalu kita dengar, lihat dan perhati di sekeliling sekarang ini, hasil kajian ini ternampak sangat munasabah dan berpijak di bumi nyata.
Dalam erti kata kain, inilah keadaan yang sedang berlaku di negara kita.
Apa yang harus dilakukan oleh PH?
Tidak lain, PH harus mengambil positif hasil kajian ini dan mesti segera berubah jika ingin terus kekal sebagai kerajaan.
PH harus menyemak kembali janji-janji manifesto mereka dan bandingkan dengan perlakuan mereka sendiri sebagai kerajaan sejak 18 bulan lalu.
Berubah sebelum rebah – slogan BN dahulu adalah sesuai sekali menjadi pegangan kerajaan PH sekarang ini.
Harus diingat, kesatuan rakyat berubah menolak BN dalam PRU14 lalu adalah kerana mereka yakin PH mampu menjadi kerajaan yang lebih baik berdasarkan janji-janji manifesto yang diungkapkan.
Selain itu, ada juga tanggapan, selain menteri-menteri yang tidak meyakinkan, masalah utama PH sekarang ialah Tun Mahathir Mohamad yang nampak keberatan untuk berubah sesuai dengan aspirasi reformasi Malaysia Baru, sebaliknya lebih cenderung berundur merindui zaman PM4 dahulu.
Ia antara lain, walaupun rakyat diyakinkan sebelum PRU14 dahulu beliau hanya mahu jadi Perdana Menteri untuk dua tahun saja, malangnya setelah kuasa dalam genggaman, sehingga sekarang tarikh peralihan kuasa masih lagi dalam kekaburan.
Dalam hal ini, Tun Mahathir tiada pilihan lain melainkan segera berubah, bukan saja berkaitan kerajaan dan pentadbiran, malah juga mengubah dirinya.
Jika enggan dan tidak mengambil iktibar daripada Najib Razak dahulu yang enggan berubah, maka rebahlah jawapannya.
(ShahbudinHusin 29/11/2019)

0

0

votes
Article Rating
Kongsikan artikel ini


MENTERI YANG WAJIB “DITERBANGKAN” JAWATAN KABINETNYA

Hasil laporan PAC mengenai Menteri Pembangunan Usahawan, Mohd Redzuan Md Yusof dan projek kereta terbangnya nampaknya sungguh mengejutkan.
Pertama, berkaitan pengunaan dana awam sebanyak RM20 juta yang dilaburkan dalam projek itu, walhal sebelum itu diumumkan ia adalah inisiatif swasta.
Kedua, pengumuman projek kereta terbang itu juga dibuat tanpa pengetahuan atau dimaklumkan kepada kabinet.
Apa sudah jadi ni?
Kenapa seorang menteri berani buat begini?
Tidakkah ini suatu perbuatan menipu kerajaan dan rakyat?
Sudahlah begitu, kereta terbang yang cuba diperkenalkan itu pula bukanlah kereta terbang dalam erti kata sebenar, tetapi hanya dron yang diambil daripada China.
Tidakkah pelik, China mencipta dron tersebut, tetapi Malaysia mengambilnya untuk dijadikan kononnya sebuah kereta terbang?
China yang lebih maju pun belum ada kereta terbang, tetapi Menteri Pembangunan Usahawan yang separuh masak terlebih berangan-angan kononnya kereta terbang boleh memendekkan perjalanan Kuala Lumpur ke Pulau Pinang hanya memakan masa selama dua jam.
Sebelum kerajaan PH lebih dicemuh dengan perangai beliau yang memalukan ini, eloklah jawatan menterinya “diterbangkan” dengan segera.
Lihatnya di media sosial, semua orang mencemuh dan menempelaknya dengan projek kereta terbang itu yang dianggap tidak praktikal serta tidak memberi manfaat kepada rakyat.
Lagi pun sebagai Menteri Pembangunan Usahawan, Mohd Redzuan sepatutnya buatlah banyak usaha untuk membantu dan mengembangkan usahawan dalam pelbagai bidang, bukan sibuk dengan kereta terbangnya itu.
Lagi pun Tun Mahathir Mohamad mahu bangunkan projek kereta ketiga negara, mengapa dia pula kecoh dengan kereta terbangnya?
Adakah beliau mahu sabotaj projek kereta ketiga yang diilhamkan Perdana Menteri?
(ShahbudinHusin 28/11/2019)

0

0

votes
Article Rating
Kongsikan artikel ini


BAYANGKAN KALAULAH HARI INI AZMIN ADALAH PRESIDEN PKR….

Berlakunya pergeseran dalam kepimpinan PKR antara Azmin Ali dengan Anwar Ibrahim yang berterusan sehingga hari ini, salah satu faktornya barangkali adalah kerana tidak tercapainya hasrat Menteri Hal Ehwal Ekonomi itu untuk menjadi Presiden parti itu.
Sesuai kerana sudah dinamakan sebagai calon PM8, hasrat Anwar mengambil alih teraju kepimpinan PKR daripada Dr. Wan Azizah Wan Ismail adalah bertujuan menambah keberkesanan kepimpinannya dalam PH dan kerajaan apabila sampai masanya beliau mengambil alih teraju kepimpinan negara daripada Tun Mahathir Mohamad.
Bagaimanapun, beberapa bulan menjelang pemilihan PKR pada November 2018, Azmin dikatakan telah berjumpa Anwar di Turki untuk menyatakan hasratnya untuk menjadi Presiden PKR.
Beliau difahamkan telah memujuk agar Anwar terus kekal sebagai Ketua Umum PKR saja, sementara jawatan Presiden diserahkan kepadanya, meskipun Ahli Parlimen Port Dickson itu telah dipersetujui PH sebagai pengganti Perdana Menteri.
Berikutan Anwar tidak setuju dengan saranan dan pujukan Azmin itu, itulah yang menyebabkan pergeseran mereka berlarutan sehingga ke hari ini.
Jika kita masih ingat, Azmin ketika itu lambat membuat keputusan sama ada mahu mengekalkan kedudukan nombor duanya dalam PKR atau bertanding jawatan presiden yang dikosongkan oleh Dr. Wan Azizah dan dinyatakan kesediaan oleh Anwar mengambil alihnya.
Dikatakan sehingga saat akhir beliau masih berharap Anwar akan berubah fikiran dan sedia menyerahkan jawatan peneraju parti itu kepadanya.
Beliau akhirnya membuat keputusan hanya mengekalkan jawatan Timbalan Presiden setelah Anwar tidak berganjak, tetapi kemudian dicabar oleh Rafizi Ramli dan menang dengan majoriti tipis saja.
Kalau kita lihat kemelut dalam PKR dan mengimbas kembali soal peralihan kuasa yang masih kabur sehingga sekarang ini, bolehkah kita bayangkan apa jadi jika hari ini presiden parti itu adalah Azmin dan Anwar termakan pujukannya?
Di mana agaknya kedudukan Anwar sebagai bakal PM8?
Apa pula jadi kepada PKR dalam soal peralihan kuasa dan sokongan parti itu kepada Tun Mahathir?
Mungkinkah PKR sudah sepenuhnya menyokong Tun Mahathir untuk jadi Perdana Menteri sehingga habis penggal?
Selain itu, sebagaimana yang telah kerapkali saya tulis sebelum ini, satu lagi sebab berlakunya krisis atau pergeseran dalam PKR sehingga sekarang tidak lain adalah disebabkan tindakan Tun Mahathir melantik Azmin sebagai Menteri Hal Ehwal Ekonomi.
Oleh kerana Azmin sudah mengangkat sumpah sebagai Menteri Besar Selangor selepas PRU14 lalu, namanya tidak pernah sama sekali dicalonkan oleh PKR untuk menjadi menteri di peringkat kerajaan persekutuan.
Perlantikan Azmin adalah 100 peratus pilihan Tun Mahathir.
Bermakna, kalaulah Azmin tidak dilantik sebagai menteri kanan oleh Tun Mahathir dan dianya masih kekal sebagai Menteri Besar Selangor, kemelut dalam PKR seperti yang ada hari ini tidak mungkin akan berlaku.
Kalaulah tidak dilantik sebagai menteri kanan oleh Tun Mahathir juga, tidak mungkin Azmin sanggup terbang ke Turki untuk memujuk Anwar agar jawatan Presiden PKR diserahkan kepadanya.
Sudah tentu kerana sudah menjadi menteri kanan itulah yang mendorong atau barangkali adanya dorongan juga untuk beliau menjadi Presiden PKR.
Kalaulah Azmin bukan menteri kanan yang dilantik oleh Tun Mahathir, tidak mungkin soal peralihan kuasa kepada Anwar terus kabur seperti sekarang ini.
Kalaulah Azmin masih Menteri Besar Selangor, mungkin hari ini beliau menjadi pemimpin paling lantang menyuarakan agar peralihan kuasa kepada Anwar dipercepat dan tidak lagi dilengah-lengahkan.
Kalaulah…kalaulah…kalaulah dan banyak kali kalaulah kalau mahu difikir dan diungkapkan satu persatu.
Cuma, marilah kita renungkan sejenak dalam semua kalaulah itu, siapakah “pendurjana” sebenar yang bukan saja menyebabkan PKR berpecah, malah menjadikan PH tidak harmoni?
(ShahbudinHusin 30/11/2019)

0

0

votes
Article Rating
Kongsikan artikel ini


BUAT APA NADIR BUMI DIKENAL PASTI KALAU BUKAN BERTUJUAN MELOMBONGNYA?

Bagi meredakan kebimbangan pelbagai pihak berhubung usaha penerokaan nadir bumi di Perak, Menteri Besarnya, Ahmad Faizal Azumu berkata, ia hanya bertujuan mengenal pasti saja.
Beliau berkata, pemeteraian Memorandum Persefahaman (MOU) di antara Perbadanan Menteri Besar (MB Inc) dengan sebuah syarikat dari China iaitu Chinalco GXNF Rare Earth Development baru-baru ini hanya untuk mengenal pasti nadir bumi yang ada di negeri itu.
“MOU ini adalah untuk kita eksplorasi, kita nak tahu apa ada dalam bumi dan selepas tahu kita akan buat kajian apakah ia economical untuk diekstrak, ada manfaat atau tidak.
“Bukan hari ini tandatangan, esok dah bawa keluar.
“Sebarang perlombongan sama ada emas, bijih timah, amang semua perlu dibuat kajian impak terhadap alam sekitar, dan hari ini kerajaan negeri masukkan pula kajian impak sosial,” ujar Ahmad Faizal lagi.
Soalnya, untuk apa kajian mengenal pasti itu dilakukan kalau bukan untuk tujuan melombongnya suatu hari nanti?
Bukankah dengan melakukan kajian mengenal pasti itu menyerlahkan maksud tersirat untuk mengeluarkan nadir bumi itu?
Apakah kerajaan negeri boleh menahan diri daripada tidak mengeluarkan nadir bumi itu jika hasilnya didapati lumayan?
Apakah negeri Perak sudah kekurangan ikhtiar lain untuk menambah pendapatan sehingga nadir bumi yang akhirnya merosak serta mencemarkan alam sekitar pun mahu dilombong juga?
(ShahbudinHusin 29/11/2019)

0

0

votes
Article Rating
Kongsikan artikel ini


SEDARLAH AZMIN – SELAGI TAK HADIR MESYUARAT, KEPUTUSAN PARTI AKAN KEKAL SAMPAI KIAMAT!!

Kadang-kadang hairan dan pelik juga memikirkan tindak-tanduk Azmin Ali dalam PKR sejak kebelakangan ini.
Beliau tidak hadir mesyuarat parti sudah setahun lamanya, tetapi tetap sibuk mahu merasmikan mesyuarat tahunan atau kongres sayap AMK dan Wanita PKR, kononnya ia adalah tradisi Timbalan Presiden parti merasmikannya.
Kalau sudah setahun tak hadir mesyuarat, itu pun sudah dianggap melanggar tradisi, maka beliau sudah hilang kelayakan untuk merasmikan apa-apa mesyuarat parti.
Oleh kerana hanya Wanita PKR yang menjemputnya, manakala AMK menjemput Dr. Wan Azizah Wan Ismail merasmikan mesyuaratnya, Azmin dilaporkan cukup tidak senang dengan perkembangan itu.
Lalu, perasmian mesyuarat Wanita yang sepatutnya diadakan pada 6 Disember telah diawalkan kepada 5 Disember dan penyokong Azmin dalam AMK yang diketuai oleh Hilman Idham akan bersama-sama sekali dalam majlis perasmian Wanita PKR itu.
Dengan itu, kononnya Azmin akan tetap merasmikan mesyuarat Wanita dan AMK PKR secara serentak.
Sebaliknya, dalam mesyuarat AMK pada 6 Disember itu, penyokong Azmin yang diketuai Hilman tadi dilaporkan sedang merancang beberapa tindakan untuk mengacau dan menghuru-harakannya.
Tidakkah pelik perangai mereka itu?
Malangnya, semua keputusan itu bukan dibuat dalam mesyuarat, tetapi hanya melalui kenyataan media saja.
Penyokong Azmin dalam AMK, sama perangai macam Azmin juga, mereka suka ponteng dan memulaukan mesyuarat.
Dalam satu lagi kes iaitu pemecatan Ahli MPP, Zakaria Abdul Hamid atas dakwaan terbabit dalam perbuatan rasuah, Azmin bersama 17 lagi MPP PKR telah mengeluarkan kenyataan bersama membantah tindakan tersebut.
Walhal, keputusan pemecatan itu adalah diputuskan dalam mesyuarat MPP, maka jika ingin membantah, ia sepatutnya dilakukan dalam mesyuarat MPP yang berikutnya, bukan melalui kenyataan media.
Tidak pernah keputusan mesyuarat dibantah melalui kenyataan media dan kalau pun itu yang dilakukan, ia adalah tidak sah.
Keputusan mesyuarat hanya boleh dibantah dalam mesyuarat dan bukan melalui kenyataan media, tetapi kenyataan media senang-senang boleh ditolak melalui keputusan mesyuarat.
Maknanya, dalam berparti atau berorganisasi, menghadiri mesyuarat itu adalah penting berbanding mengeluarkan kenyataan media.
Soalnya, kenapa Azmin dan gengnya tak hadir mesyuarat?
Apakah setelah begitu lama berjuang, mereka masih tidak faham betapa pentingnya hadir mesyuarat?
Dalam kes pemecatan Zakaria, oleh kerana ia diputuskan oleh mesyuarat, hanya mesyuarat juga yang boleh membatalkan pemecatannya.
Kenyataan media, walau dihantar salinan ke PBB sekali pun, ia tidak akan mengubah apa-apa.
Malah, kalau hanya melalak dalam media, tetapi tetap tidak hadir mesyuarat berikutnya, pemecatan Zakaria akan tetap sah sehingga ke hari kiamat.
Yang penting, mesti hadir mesyuarat kalau mahu mengubah keputusan atau melakukan sesuatu atau ingin menunjukkan kita masih mengambil tahu hal ehwal parti.
Tetapi, kalau hadir mesyuarat pun malas, buat apa lagi Azmin mahu ambil tahu urusan parti?
Sepatutnya, sedarlah diri dan biarlah parti ingin menjemput sesiapa untuk merasmikan mesyuarat atau mahu mengambil tindakan kepada siapa saja.
Itulah adalah urusan mereka yang hadir mesyuarat, bukan lagi ada kaitan dengan mereka yang malas dan ponteng mesyuarat selama setahun lamanya.
Kalau sudah setahun tak ambil tahu hal ehwal parti, jalan paling baik dan bermaruah bagi Azmin dan mereka yang seperangai dengannya ialah tinggalkan parti serta carilah haluan baru.
Lagi pun, lambat-laun nanti pasti akan dipecat juga sudahnya.
(ShahbudinHusin 30/11/2019)

0

0

votes
Article Rating
Kongsikan artikel ini


TETAPKAN SEGERA TARIKH SERAH KUASA, KRISIS PKR AKAN TAMAT DENGAN SENDIRINYA

Sama ada memang dirancang atau hanya kebetulan, semakin hari krisis yang berlaku dalam PRK ternampak lebih mempunyai satu tujuan – menggagalkan Anwar Ibrahim daripada menjadi Perdana Menteri menggantikan Tun Mahathir Mohamad.
Tetapi, jika diimbas detik awal sejak PH menang PRU14 lalu di mana Azmin Ali terus dilantik sebagai Menteri Hal Ehwal Ekonomi, suatu jawatan kanan dalam kabinet walaupun namanya tidak pernah dicalonkan oleh PKR kerana ketika itu sudah mengangkat sumpah sebagai MB Selangor dan sekarang beliaulah yang menjadi punca krisis dan kuat mahukan Tun Mahathir berkhidmat sehingga habis penggal, sukar untuk menolak bahawa semua ini adalah perancangan halus yang sengaja dicatur Perdana Menteri.
Sebab itulah juga sehingga kini Tun Mahathir masih berdolak-dalik mengenai tempoh memegang jawatan Perdana Menteri, meskipun sebelum PRU14 pernah berjanji mahu memegangnya selama dua tahun saja.
Jika tempoh memegang jawatan pun sukar mahu beliau putuskan, menetapkan tarikh penyerahan jawatan kepada Anwar tentulah lebih sukar lagi bagi Tun Mahathir melakukannya, walaupun sebelum ini bersetuju agar perkara itu dibincangkan dalam Majlis Presiden PH.
Sementara Majlis Presiden PH bermesyuarat hampir setiap bulan, malangnya sehingga ini isu penetapan tarikh peralihan kuasa belum lagi dijadikan agenda mesyuarat.
Dalam hal ini, tidak sedikit masyarakat umum membuat kesimpulan bahawa Tun Mahathir bukan saja mencatur pergolakan dalam PKR, malah tidak pernah ikhlas terhadap Anwar sebagaimana Presiden PKR itu sentiasa bersikap pemaaf dan menerima baik kehadiran Tun Mahathir dalam PH.
Sebaik saja kuasa dalam genggaman, Tun Mahathir tidak membuang masa untuk mencatur pergolakan dalam PKR dengan menjadikan Azmin sebagai umpannya.
Sama ada Azmin sedar atau tidak, umum percaya beliau sebenarnya tidak lebih seolah-olah alat yang sedang diperalatkan oleh Tun Mahathir untuk memecah-belahkan PKR dan mengekang Anwar.
Ibarat habis madu sepah dibuang, itulah nasib Azmin selepas ini.
Dengan menjadi kumpulan serpihan kecil yang tidak mampu menandingi kekuatan Anwar, di samping kes “video Haziq” yang sedang dihadapinya, Azmin tidak akan ke mana-mana dan boleh dikata tiada masa depan lagi.
Masa depannya hanya ada selagi Tun Mahathir mampu melindunginya.
Bagaimanapun, dengan paparan yang terang dan jelas dalam paparan video yang dikaitkan itu dan terlalu sukar untuk dinafikan, terus melindungi Azmin hanya akan menjadi beban kepada Tun Mahathir sendiri.
Oleh itu, lebih lama Azmin dilindungi, lebih banyak kemerosotan sokongan akan diterima Tun Mahathir dan PH seluruhnya.
Mahu tidak mahu, Tun Mahathir kini mesti sedar dan tiada pilihan lain selain wajib segera kembali kepada janji asalnya iaitu hanya dua tahun saja menjadi Perdana Menteri.
Tun Mahathir, melalui mesyuarat Majlis Presiden PH, mesti dalam tempoh terdekat ini menetapkan tarikh pengunduran untuk seterusnya Anwar mengambil alih teraju kepimpinan negara daripadanya.
Hanya dengan menetapkan tarikh serah kuasa saja dapat mengakhiri krisis Azmin – Anwar dalam PKR ini.
Selepas disahkan tarikh Anwar menjadi Perdana Menteri, Azmin pasti tiada selera lagi untuk terus berbalah dengan Ahli Parlimen Port Dickson itu atau berani ponteng mesyuarat PKR lagi sepertimana sekarang.
Pilihan Azmin selepas adanya tarikh serah kuasa hanya dua – akur dengan kepimpinan Anwar menerajui PKR, sekurang-kurangnya sehingga pemilihan seterusnya dan menerima kedudukan Presiden PKR itu sebagai bakal PM8 atau jika masih berhati batu – tinggal dan keluar saja daripada parti itu.
Begitu dengan para penyokong Azmin, pilihan mereka juga sama ada akur dengan kepimpinan Anwar dan kekal dalam parti atau keluar mencari haluan lain.
Dengan itu, apa juga pilihan Azmin dan penyokong beliau seterusnya, ia tidak lagi menggugat PKR sebagai parti paling besar dalam PH.
Namun demikian, semua ini hanya akan menjadi kenyataan jika Tun Mahathir benar-benar ikhlas terhadap Anwar, ikhlas mahu krisis PKR berakhir dan ikhlas mahu melihat PH terus stabil serta mampu menang lagi pada PRU15 nanti.
(01/12/2019)

0

0

votes
Article Rating
Kongsikan artikel ini


AHLI PARLIMEN UMNO JUMPA AZMIN, TERMASUK HISHAMMUDDIN, DIGUGUR CALON PRU15?

Tanpa menyebut nama secara khusus, Presiden UMNO, Ahmad Zahid Hamidi membayangkan pemimpin parti itu yang cuba berpaling tadah tidak lagi akan dicalonkan dalam PRU akan datang.
Mereka itu, berdasarkan perkembangan semasa, pastilah antaranya adalah 17 Ahli Parlimen UMNO yang berjumpa secara sulit dan tanpa pengetahuan parti dengan Menteri Hal Ehwal Ekonomi, Azmin Ali, baru-baru ini.
Termasuk dalam 17 Ahli Parlimen UMNO itu ialah Hishammuddin Hussein, bekas Naib Presiden UMNO dan bekas Menteri Pertahanan serta merupakan sepupu kepada Najib Razak.
Menggelar pemimpin berkenaan sebagai ‘reptilia melompat’, beliau berkata, tindakan akan diambil terhadap mereka apabila sampai waktunya.
Zahid Hamidi yang juga Pengerusi BN mengingatkan bahawa beliau mempunyai kuasa untuk tidak memilih mereka sebagai calon pada PRU akan datang.
“Sewaktu kita diuji, kita mahu lihat siapa yang melompat. Jangan lupa saya memerhati.
“Jangan lupa kuasa menandatangani watikah untuk jadi calon adalah di tangan saya selaku Pengerusi BN.
“Ya, sekarang saya tidak ambil tindakan. Tiba masanya jangan harap saya akan tandatangani watikah untuk mereka yang tidak setia kepada parti,” katanya ketika berucap merasmikan Perhimpunan Agung MCA kali ke-66 di Wisma MCA, Kuala Lumpur.
Baru-baru ini 17 Ahli Parlimen UMNO yang dikatakan diketuai Hishammuddin telah mengadakan perjumpaan sulit dengan Azmin kediamannya yang kemudiannya mencetuskan pelbagai spekulasi dan tanda tanya.
Tun Mahathir Mohamad, sebagaimana yang diberitahu Azmin kepadanya, memaklumkan mereka itu sedang menimbang untuk keluar UMNO kerana melihat parti itu sudah hilang arah tuju.
Majoriti kumpulan 17 tersebut kemudiannya menafikan kenyataan Tun Mahathir itu dengan sebahagiannya mendedahkan, merekalah sebaliknya yang mengajak Azmin agar menyertai UMNO.
Bagaimanapun, Ahli Parlimen Gerik, Hasbullah Osman yang turut pergi ke rumah Azmin berkata, perjumpaan hanyalah berkaitan permohonan projek-projek pembangunan di kawasan Parlimen masing-masing, sambil Timbalan Presiden PKR itu didakwa menasihati mereka agar terus kekal serta setia bersama UMNO.
Yang mana satu betul berhubung perjumpaan itu tidaklah diketahui, tetapi banyak perkhabaran menyatakan ia lebih bertujuan sebagai percubaan Azmin menyelamatkan dirinya dengan berselindung di sebalik usaha mengekalkan khidmat Tun Mahathir sebagai Perdana Menteri sehingga ke hujung penggal.
Yang nyata, dengan bayangan yang diberi oleh Zahid Hamidi hari ini, jelas bahawa perjumpaan di rumah Azmin itu lebih bermotifkan politik berbanding permohonan projek.
Juga tidak masuk akal mereka mengajak Azmin menyertai UMNO kerana perjumpaan itu pun tanpa pengetahuan UMNO dan hanya Zahid Hamid yang berhak berbuat demikian.
Jika tidak, mengapa Zahid Hamidi berani membayangkan mereka itu, termasuk Hishammuddin, bakal tidak akan dijadikan calon lagi dalam PRU akan datang?
(ShahbudinHusin 01/12/2019)

0

0

votes
Article Rating
Kongsikan artikel ini


BURUK PERANGAI GENG PINTU BELAKANG DALAM PKR TIDAK BOLEH DIBIARKAN BERTERUSAN

Dari sehari ke sehari, buruknya perangai kumpulan serpihan dalam PKR yang diketuai Azmin Ali semakin terdedah satu demi satu.
Daripada semua perlakuan itu, ketaksuban kumpulan serpihan ini hanyalah semata-mata rakusnya mereka kepada kuasa dan jawatan.
Demi kerana ingin mengejar kuasa dan tingginya jawatan itu, semua perkara mahu dilakukan melalui pintu belakang dengan tidak memperdulikan peraturan serta undang-undang.
Sebab itu, kumpulan serpihan Azmin ini juga selalu disebut geng pintu belakang lantaran mereka suka mencari pintu belakang untuk mencapai sesuatu tujuan yang diimpikan.
Mula-mula mereka tidak hadir mesyuarat parti untuk sekian lama dan kemudian menuntut Anwar Ibrahim selaku Presiden PKR agar tunduk dan bertemu dengan mereka dalam mesyuarat pintu belakang kononnya untuk membincangkan rekonsilasi atau perdamaian.
Perdamaian apa kalau awal-awal lagi sudah tunjuk perangai memboikot mesyuarat parti?
Mujur Anwar tidak tunduk tehadap tuntutan mereka itu, jika tidak, lagilah besar kepala mereka sekarang ini.
Untuk apa dilayan mesyuarat pintu belakang, sedangkan mesyuarat melalui pintu depan iaitu mesyuarat MPP dan Biro Politik tiap-tiap bulan diadakan?
Kemudian, apabila ada keputusan mesyuarat yang tidak dipersetujui, mereka mengeluarkan kenyataan bersama kepada media memprotes keputusan tersebut.
Ehhh…di mana mereka ini belajar ilmu berorganisasi?
Kalau tidak setuju dengan keputusan mesyuarat, bantahlah dalam mesyuarat atau datang setiap kali PKR mengadakan mesyuarat agar mereka tahu semua perkembangan dan keputusan yang dibuat.
Bantah-bantah dalam media tentang keputusan mesyuarat ini merupakan satu lagi tindakan pintu belakang yang sebenarnya lebih kurang sama macam gebang dan sembang di kedai kopi saja statusnya.
Sekadar menghiburkan hati, bolehlah dengar cerita-cerita kedai kopi.
Di waktu yang sama, Azmin juga terus berusaha untuk mencapai cita-cita politiknya memintas melalui pintu belakang kedudukan Anwar yang sudah dipersetujui sebagai calon tunggal untuk jawatan PM8.
Macam-macam usaha dilakukannya seperti menjadi pembodek utama Perdana Menteri, merelakan akaun Twitternya sebagai alat hebahan serta promosi aktiviti Tun Mahathir Mohamad, sentiasa mahukan Perdana Menteri memegang jawatan sehingga habis penggal, mengadakan perjumpaan sulit dengan pembangkang bagi menggambarkan kepada Tun Mahathir dirinya ada kekuatan dan pelbagai lagi.
Lebih-lebih lagi setelah “video Haziq” tersebar luas, lagi kuat dia membodek Perdana Menteri kerana hanya disitulah saja talian hayatnya yang ada.
Oleh kerana terlalu taksub dengan pintu belakang, Azmin seolah-olah terlupa bahawa bukan kuasa mutlak Tun Mahathir menentukan siapa penggantinya dalam era PH ini.
Kuasa itu ada dalam tangan Majlis Presiden PH dan oleh kerana Anwar sudah dinamakan sebagai calon PM8 sejak sebelum PRU14 lagi, bermakna hanya Majlis Presiden saja yang berkuasa mengubah keputusan tersebut.
Menjelang Kongres Keadilan Nasional di MITC Melaka pada 6 dan 8 Disember ini, geng pintu belakang Azmin hampir pasti tidak akan hadir dan memboikotnya.
Azmin hanya akan hadir untuk merasmikan Kongres Wanita PKR saja, sementara Kongres AMK akan dirasmikan oleh Dr. Wan Azizah Wan Ismail.
Sebagaimana Azmin tidak hadir mesyuarat PKR sejak setahun yang lalu, sempena kongres di Melaka nanti, beliau akan sekali lagi meneruskan tindakan boikotnya dan difahamkan akan menganjurkan satu “Kongres Pintu Belakang” di sekitar Lembah Kelang pada tarikh yang sama.
Hakikat ini sebenarnya menyerlahkan lagi perlakuan buruknya perangai mereka ini yang melebihi apa yang pernah berlaku dalam UMNO, MIC dan lain-lain parti dalam bab berkrisis dengan pucuk pimpinan.
Dalam UMNO dan MIC pun biasa bergaduh dan berkrisis, tetapi belum lagi pernah mereka mengadakan mesyuarat yang lain dan berasingan dengan mesyuarat yang telah ditetapkan oleh ibu pejabat parti.
Selain itu, ada juga perkhabaran tentang percubaan mahu memalukan Anwar dengan mengusulkan undi tidak percaya terhadap Presiden PKR itu.
Usul itu selain menjadi agenda utama dalam “Kongres Pintu Belakang” anjuran Geng Azmin, ia juga mungkin akan dinaikkan dalam Kongres AMK dan Wanita PKR.
Oleh kerana Pengerusi Tetap dan Timbalan Pengerusi Tetap AMK sudah digugurkan, barangkali usul itu tidak menjadi akan menjadi kenyataan dalam Kongres AMK, tetapi mungkin tidak mustahil menjadi kenyataan dalam Kongres Wanita kerana sayap ini memang pentaksub Azmin.
Mengusul undi tidak percaya kepada Anwar adalah satu lagi tindakan pintu belakang yang hanya membuang masa dan semata-mata bersandarkan kegelojohan serta tamak kuasa.
Menolak atau menggugurkan pemimpin mesti dilakukan melalui pemilihan parti yang diadakan tiga tahun sekali dan dalam hal ini, mereka seharusnya menunggu pemilihan tahun 2021 akan datang untuk berbuat demikian.
Satu demi satu dan berterusannya tindakan buruk perangai Geng Azmin yang suka menggunakan pintu belakang ini, Anwar dan PKR harus memulakan tindakan tegas terhadap mereka itu.
Lagi dibiarkan, lagi rosak PKR dibuatnya nanti.
(02/12/2019)

0

0

votes
Article Rating
Kongsikan artikel ini


BUKAN TIDAK SABARNYA PENYOKONG ANWAR JADI MASALAH, TUN M YANG BERDOLAK-DALIK PUNCA SEGALA MASALAH

Dalam tulisan di blognya semalam, Penasihat Media dan Komunikasi Perdana Menteri, A Kadir Jasin berkata, adalah lebih baik soal peralihan kuasa daripada Tun Mahathir Mohamad kepada Anwar Ibrahim diselesaikan oleh kedua-dua pemimpin itu saja.
Tambah beliau, campurtangan pihak lain boleh menjejaskan peralihan yang sudah dipersetujui itu.
Mengimbas kembali episod 1998 di mana Anwar dipecat oleh Tun Mahathir yang kemudiannya mencetuskan gelombang reformasi dalam negara, Kadir seterusnya menasihatkan Anwar agar mengawal para penyokongnya yang tidak sabar sekarang ini.
“Dan jika Anwar ada belajar apa-apa daripada episod itu, saya yakin dia perlu mengawal penyokongnya yang tidak sabar itu,” tegasnya lagi.
Ada beberapa persoalan timbul daripada tulisan beliau kali ini.
Pertama, tulisan Kadir ini dengan sendirinya mengesahkan pemecatan Anwar pada tahun 1998 itu bukanlah kerana masalah moral yang melingkari bekas Timbalan Perdana Menteri itu sebagaimana yang kerap didakwa oleh Tun Mahathir sebelum ini, tetapi semata-mata kerana ketakutan Perdana Menteri ketika kepada kehilangan kuasanya.
Dan ketakutan kepada kehilangan kuasa itu, sebagaimana digambarkan oleh Kadir, ternyata lebih membimbangkan Tun Mahathir berikutan ternampaknya sikap penyokong Anwar yang tidak sabar mahukannya menjadi Perdana Menteri.
Lantaran itulah, untuk kali ini Kadir menasihatkan Anwar agar mengawal para penyokongnya agar lebih bersabar menanti peralihan kuasa kepadanya menjadi kenyataan.
Benarkah kali ini penyokong Anwar tidak sabar?
Benarkah juga ketidaksabaran penyokong Anwar akan menjadi punca segala masalah dalam peralihan kuasa kali ini?
Kalau kita imbau kembali isu peralihan kuasa ini sejak awal lagi, masalah sebenarnya bukanlah berpunca daripada sikap atau gambaran para penyokong Anwar yang tidak sabar itu.
Sebaliknya, semua punca masalah adalah bermula daripada kenyataan demi kenyataan Tun Mahathir yang tidak konsisten dan berdolak-dalik mengenai peralihan kuasa itu.
Sebelum menang PRU dan sebelum kuasa berada dalam genggaman, Tun Mahathir sentiasa mengatakan beliau hanya mahu menjadi Perdana Menteri untuk tempoh selama dua tahun saja.
Malangnya, sebaik saja kuasa ada dalam tangan, nada suaranya mula berubah dengan keinginan berkuasa selama dua tahun tadi sudah bertukar menjadi dua tahun setengah, kemudian tiga tahun, seterusnya sehingga ekonomi pulih dan sebagainya.
Kenapakah beliau tidak boleh sentiasa setia dengan lafaz janji dua tahun itu sebagaimana setianya sepanjang kehidupan kepada isterinya, Tun Siti Hasmah Mohd Ali?
Dalam waktu yang sama, selain tidak konsisten dan berdalik-dalik berhubung tempohnya menjadi Perdana Menteri, Tun Mahathir juga melakukan beberapa tindakan yang mencurigakan seperti membawa masuk Azmin Ali menyertai kabinet dan menarik beberapa Ahli Parlimen UMNO menyertai Bersatu.
Apakah istimewanya Azmin yang tidak pernah ada pengalaman di peringkat kerajaan persekutuan untuk dilantik sebagai menteri kanan, Menteri Hal Ehwal Ekonomi, walhal beliau telah diperkenan oleh Sultan Selangor untuk meneruskan khidmat sebagai Menteri Besar Selangor?
Dalam hal ini, di mana rasa hormat Tun Mahathir terhadap Sultan Selangor?
Selain itu, jika benar hanya mahu dua tahun memegang kuasa, untuk apa terus mengukuhkan kuasa dengan mengimport Ahli Parlimen UMNO menyertai Bersatu?
Timbulnya perasaan tidak sabar di kalangan penyokong Anwar, sebagaimana yang didakwa oleh Kadir itu, kalau pun ia membimbangkan beliau dan Tun Mahathir, ia sebenarnya adalah reaksi kepada tindak-tanduk dan sikap dolak-dalik Perdana Menteri sendiri.
Maka itu, daripada Kadir mahu menasihatkan Anwar agar mengawal para penyokongnya yang tidak sabar itu, lebih baik, sebagai Penasihat Media dan Komunikasi Perdana Menteri, beliau memberi nasihat kepada Tun Mahathir agar setia dengan lafaz janji yang diucapkan sebelum beroleh kuasa dan tidak berdolak-dalik dalam berkata-kata.
Seterusnya, patut juga Kadir menasihatkan Tun Mahathir agar mengawal sama para penyokongnya supaya berhenti mendesak Perdana Menteri untuk berkhidmat sehingga habis penggal.
Selain tindak-tanduk Tun Mahathir, sikap para penyokongnya yang tidak puas-puas itulah punca sebenar segala masalah dalam peralihan kuasa sekarang ini.
(ShahbudinHusin 03/12/2019)

0

0

votes
Article Rating
Kongsikan artikel ini


SETELAH AMARAN INI, AZMIN HADIR ATAU TIDAK KONGRES DI MELAKA NANTI?

Ya, ini yang sepatutnya dilakukan oleh PKR jika berlaku kongres berasingan pada 7 dan 8 Disember ini.
Dalam mana-mana parti, apabila pihak ibu pejabat sudah menetapkan kongres tahunan pada sekian tarikh dan tempat, tiada pihak lain dalam parti dibolehkan menganjurkan majlis yang serupa pada tarikh yang sama.
Hanya ada satu kongres saja yang sah dan diperakui.
Oleh itu, tindakan paling tegas mesti diambil jika mereka meneruskannya juga hasrat menganjurkan kongres berasingan.
Dengan adanya amaran daripada Ketua Penerangan PKR, Shamsul Iskandar Mohd Akin ini, kita lihat sama ada Azmin Ali dan kumpulannya berani mengadakan kongres berasingan atau tidak sebagaimana yang heboh diperkatakan sejak dua tiga hari lalu.
Kalau mereka melakukannya juga, bermakna memang mereka sengaja cari pasal dan jangan salahkan sesiapa jika tindakan terpaksa diambil terhadap mereka.
Tetapi, kalau pun Azmin tidak kisah jika dikenakan tindakan, adakah para penyokong mereka juga bersedia?
Seperkara lagi, dengan adanya amaran ini juga yang memungkinkan kongres berasingan sebagaimana dirancang barangkali tidak lagi mendapat sambutan, apakah pendirian Azmin pada hari tersebut?
Adakah beliau akan hadir ke Kongres Keadilan Nasional di MITC, Melaka dan sedia duduk bersebelahan dengan Anwar?
Atau bakal ponteng lagi sebagaimana sudah setahun beliau tidak hadir mesyuarat MPP dan Biro Politik PKR selama ini?
(ShahbudinHusin 02/12/2019)

0

0

votes
Article Rating
Kongsikan artikel ini


APA MAKSUD AMARAN ANWAR “JANGAN UJI SAYA”?

Di Konvensyen PKR Perak semalam yang dihadiri lebih 3,000 orang dan di ketika parti itu sedang berdepan kemungkinan ada dua kongres berasingan hujung minggu ini, Anwar Ibrahim melontarkan amaran agar jangan ada sesiapa cuba menguji kesabarannya.
Presiden PKR itu berkata, selagi bergelar presiden, beliau bertanggungjawab untuk membina kekuatan parti dan dalam masa yang sama menghormati suara akar umbi.
“Ada yang kata Anwar ini lemah sangat, sabar sangat, malah Shamsul Iskandar (ketua penerangan PKR) kata…sabar tahap dewa.
“Bezanya parti kita dengan orang lain bukan cakap sikit terus pancung.
“Tapi jangan uji saya… Saya sabar sebab saya fikir orang lain ada hak bagi pandangan.
“Tetapi kalau kesabaran itu sampai memberi gambaran parti pecah dan lemah, saya tidak boleh (tak akan bertolak ansur),” katanya sambil disambut tepukan.
Apakah maksud amaran itu?
Jika diperhati, tindakan kumpulan penentangnya dalam PKR boleh dikira sudah agak melampau sejak kebelakangan ini.
Mereka bukan saja mempertikai dan tidak lagi mengendahkan hal ehwal parti, malah berani mengecam Anwar secara terbuka melalui media.
Tapi, Anwar masih sabar.
Lebih daripada itu, mereka juga tidak hadir mesyuarat MPP dan Biro Politik sejak lebih setahun yang lalu, walaupun peraturan parti jelas bahawa tiga kali tidak hadir berturut-turut tanpa alasan, tindakan menggugurkan jawatan sudah boleh dikenakan.
Tapi, Anwar tetap sabar.
Mereka yang tidak hadir mesyuarat, tetapi kemudian Anwar pula yang diminta tunduk dengan desakan dan berjumpa dengan mereka atas nama rekonsilasi atau perdamaian kononnya.
Pun Anwar masih sabar lagi.
Apabila sesuatu keputusan dibuat parti, mereka turut menolaknya dengan kasar melalui kenyataan media, walhal mereka masih ponteng mesyuarat macam biasa, di sini juga Anwar tetap ada kesabaran yang sama.
Mereka bernaung di bawah PKR dan mendapat nikmat jawatan dalam kerajaan juga atas nama parti, tetapi dengan lancar dan celuparnya menolak Anwar sebagai bakal Perdana Menteri, meskipun perkara itu adalah persetujuan serta konsensus PH.
Ya…beliau sabar juga lagi.
Lalu, ramai yang bertanya, kenapa Anwar terlalu bersabar?
Apakah tindak-tanduk golongan penentangnya itu masih boleh dikira sebagai hak dalam memberi pandangan yang mesti dihormati?
Dan adakah dengan tersebarnya kemungkinan golongan penentangnya akan menganjurkan kongres berasingan di Kuala Lumpur dan memboikot Kongres Keadilan Nasional di MITC, Melaka 7 dan 8 Disember nanti, tahap kesabaran Anwar sudah sampai ke penghujungnya?
Apakah selepas kongres nanti atau melalui mandat perwakilan dalam kongres di MITC Melaka itu, sesuatu tindakan bakal menyusul terhadap golongan yang tidak dinafikan lagi mahu memberi gambaran PKR yang dipimpinnya sudah berpecah dan semakin lemah?
Itukah maksud sebenar dalam ucapan Anwar di Kuala Kangsar semalam dengan amaran agar “jangan uji kesabaran saya?”
(ShahbudinHusin 04/12/2019)

0

0

votes
Article Rating
Kongsikan artikel ini


KONGRES PINTU BELAKANG TAJAAN AZMIN DI RENAISSANCE DAN SALOMA BISTRO, KL?

Kemungkinan kongres pintu belakang tajaan Timbalan Presiden PKR, Azmin Ali menjadi kenyataan semakin sukar untuk dinafikan.
Berdasarkan poster yang tersebar luas melalui media sosial sejak senalam, difahamkan kongres berasingan yang bertujuan menyaingi Kongres Keadilan Nasional di MITC, Melaka itu bakal diadakan di ibu negara, Kuala Lumpur.
Ia dinamakan Rapat Keadilan Perjuangan dengan tema “Kembali Ke Landasan Reformasi” akan diadakan di Hotel Renaissance, Kuala Lumpur pada 7 dan 8 Disember 2019.
Melihat kepada tarikhnya adalah bersamaan dengan kongres yang sah di Melaka, ini bermakna ia bukan saja bertujuan menganjurkan kongres berasingan, malah menunjukkan Azmin pasti akan berada bersama para penyokong di ibu kota pada hari tersebut.
Sekaligus, ini bermakna beliau tidak akan hadir dan memboikot kongres yang sah di Melaka itu.
Dalam pada itu, satu majlis makan malam meraikan para penyokong yang memihak kepada Azmin juga akan turut diadakan pada 7 Disember, jam 8.00 malam di Saloma Bistro yang terletak berhadapan hotel Renaissance, tempat berlangsungnya kongres pintu belakang tersebut.
Beberapa orang ahli PKR, termasuk juga ahli parti komponen PH telah mula menerima jemputan melalui aplikasi Whatsapp untuk menghadiri majlis makan malam tersebut.
Difahamkan, mereka yang bertanggungjawab menyelaras jamuan makan malam di Saloma itu ialah Naib Presiden PKR, Tian Chua dengan dibantu aktivis jalanan yang tidak asing lagi, Hishammuddin Rais.
Kedua-dua mereka dikatakan diberi tanggungjawab untuk memastikan majlis jamuan itu berjaya dan untuk memberi gambaran Azmin mempunyai sokongan yang lebih besar berbanding Anwar Ibrahim.
Berjayakah kongres pintu belakang dan majlis makan malam itu mendapat sambutan?
(ShahbudinHusin 03/12/2019)

0

0

votes
Article Rating
Kongsikan artikel ini